type: legislation

text:
 |
 52014PC0006
 Priekšlikums EIROPAS PARLAMENTA UN PADOMES REGULA par Eiropas Nodarbinātības dienestu tīklu, darba ņēmēju piekļuvi mobilitātes pakalpojumiem un turpmāku darba tirgu integrāciju /* COM/2014/06 final - 2014/0002 (COD) */
 PASKAIDROJUMA RAKSTS
 1. PRIEKŠLIKUMA KONTEKSTS
 1.1. Priekšlikuma darbības
 joma
 Šī regulas priekšlikuma mērķis
 ir uzlabot darba ņēmēju piekļuvi atbalsta pakalpojumiem
 attiecībā uz darbaspēka mobilitāti ES iekšienē,
 tādējādi atbalstot taisnīgu mobilitāti un palielinot
 piekļuvi nodarbinātības iespējām visā
 Savienībā.
 Ar to tiek aizstāti noteikumi
 attiecībā uz informācijas apmaiņu par darbvietām,
 darba pieteikumiem un CV visās dalībvalstīs (“informācijas
 apkopošana un izplatīšana”), kuri pašlaik ietverti Regulas (ES)
 Nr. 492/2011[1]
 II nodaļā un 38. pantā un kuru pamatā ir 46. pants
 Līgumā par Eiropas Savienības darbību (“Līgums”). Ar
 to arī tiek izveidots Nodarbinātības dienestu EURES
 tīkls, kura mērķis būs sniegt palīdzību darba
 meklēšanas un darbā pieņemšanas jomā visās
 dalībvalstīs. Pašlaik līdzīgs tīkls darbojas,
 pamatojoties uz 2012. gadā pieņemtu Komisijas lēmumu[2]. Tāpēc
 pēc šīs regulas pieņemšanas Komisija atcels iepriekš minēto
 lēmumu par pašreizējā EURES tīkla darbību.
 Līguma 45. pantā paredzēta
 darba ņēmēju pārvietošanās brīvība
 Savienībā, bet 46. pantā noteikti pasākumi, lai
 nodrošinātu šo brīvību, jo īpaši, paredzot ciešu
 sadarbību starp valstu nodarbinātības dienestiem (“VND”). Tāpat
 Komisija nesen nāca klajā ar priekšlikumu izveidot VND tīklu[3], lai
 padziļinātu sadarbību un savstarpējas
 mācīšanās procesu, balstoties uz Līguma 149. pantu.
 Tīkls aptvers plašāku mērķu un iniciatīvu loku,
 paredzot dažādus stimulus, un tas papildinās šo priekšlikumu.
 1.2. Priekšlikuma pamatojums
 Pārvietošanās brīvība ir
 viena no četrām Eiropas Savienības pamatbrīvībām,
 kā arī ES pilsonības galvenais elements. LESD 45. pantā
 paredzēts, ka ES pilsoņiem ir tiesības pārvietoties uz citu
 dalībvalsti nodarbinātības nolūkā.
 Mobilitāte sniedz sociālos un
 ekonomiskos ieguvumus. Augoša darbaspēka mobilitāte ES iekšienē
 paplašinās nodarbinātības iespējas darba
 ņēmējiem un palīdzēs darba devējiem labāk un
 ātrāk aizpildīt brīvās darbvietas.
 Tādējādi tiek veicināta tāda Eiropas darba tirgus
 attīstība, kurā ir augsta līmeņa nodarbinātība
 (LESD 9. pants).
 Darbaspēka mobilitāte ES
 iekšienē ir samērā zema, salīdzinot to ar darba tirgus
 apjomu un ES aktīvo iedzīvotāju skaitu. Iepriekšējā ES27
 gada mobilitāte bija 0,29 %, kas ir mazāka nekā
 rādītāji Austrālijā (1,5 % starp 8 valstīm)
 un ASV (2,4 % starp 50 valstīm)[4].
 Ekonomiski aktīvi citā dalībvalstī ir tikai aptuveni 7,5 miljoni
 darba ņēmēju no 241 miljona (t. i., 3,1 %), kas
 veido Eiropas darbaspēku[5].
 Pašlaik vienlaicīgi dažās dalībvalstīs ir augsti bezdarba
 rādītāji, bet citās — liels brīvo darbvietu
 skaits.
 Ir ievērojami pieaudzis to darba
 ņēmēju skaits, kuri pauž “stingru apņemšanos” doties
 strādāt uz ārvalstīm (t. i., to darba
 ņēmēju daļa, kuri plāno migrēt nākamo 12 mēnešu
 laikā)[6].
 Reģistrēšanās EURES liecina, ka pieaug to cilvēku skaits,
 kuri meklē darbu pāri valstu robežām. EURES
 portālā reģistrēto darba meklētāju skaits
 laikposmā no 2007. gada līdz 2013. gada decembrim ir
 pieaudzis no 175 000 līdz 1 200 000, atbilstoši nepalielinoties
 darbaspēka mobilitātei.
 Šobrīd vidēji tikai aptuveni 700 000 personas
 gadā dodas strādāt uz citu dalībvalsti[7], bet aptauju
 ekstrapolācijas liecina, ka nākamo 12 mēnešu laikā to
 vēlētos darīt aptuveni 2,9 miljoni ES iedzīvotāju[8]. Tas ir ievērojams
 mobilitātes potenciāls un problēma, kas jārisina ar EURES
 tīkla palīdzību.
 Ir vairāki iemesli, kāpēc
 joprojām netiek izmantota darbaspēka mobilitāte ES iekšienē
 un atsevišķi iedzīvotāji neīsteno savus nodomus
 kļūt par mobiliem darba ņēmējiem. Aptaujas[9] liecina, ka
 visbiežāk gaidāmās vai sastopamās praktiskās grūtības
 ir saistītas ar attiecīgās valodas neprašanu un
 grūtībām atrast darbu. ES var palīdzēt risināt
 grūtības atrast darbu, palielinot informētību par
 nodarbinātības iespējām visā Savienībā un
 izstrādājot atbilstošus atbalsta pakalpojumus, lai veicinātu
 pieņemšanu darbā ES iekšienē. Tas būs pastiprinātā
 EURES tīkla uzdevums.
 Lai gan EURES tīkla
 darbībā ar 2012. gada lēmumā minēto Komisijas
 iniciatīvu tika ieviestas dažas izmaiņas, tomēr kopš 1992. gada
 nav grozīta II nodaļa Regulā (ES) Nr. 492/2011,
 kas veido Eiropas tiesisko regulējumu attiecībā uz
 informācijas par darbaspēka mobilitāti ES iekšienē
 apkopošanu un izplatīšanu, kā arī apmaiņu starp
 dalībvalstīm.
 Ir jāveic visaptveroša
 pārskatīšana, lai atspoguļotu jaunus mobilitātes veidus,
 stingrākas prasības attiecībā uz taisnīgu
 mobilitāti, to tehnoloģiju izmaiņas, kuras izmanto datu
 apmaiņā par brīvām darbvietām, dažādus darbā
 pieņemšanas kanālus, kurus izmanto darba meklētāji un darba
 devēji, un citu darba tirgus starpnieku augošo nozīmi
 līdzās valstu nodarbinātības dienestiem (VND) darbā
 pieņemšanas pakalpojumu sniegšanā. Ar taisnīgu mobilitāti
 saprot tādu mobilitāti, kura notiek brīvprātīgi un
 ievērojot darba tiesības un darba standartus, kā arī darba
 ņēmēju tiesības Savienībā.
 Eiropadome 2012. gada 28. un 29. jūnija
 secinājumos par Izaugsmes un nodarbinātības paktu atzinusi, ka
 darbaspēka mobilitātes ES iekšienē veicināšana ir
 politiskas steidzamības jautājums un ka, ņemot vērā
 augstos bezdarba rādītājus, “EURES portāls būtu
 jāizvērš par patiesu Eiropas darbā iekārtošanas un
 darbā pieņemšanas rīku (..)”. Eiropadome 2012. gada 13. un
 14. decembra secinājumos par 2013. gada izaugsmes aptauju un
 jauniešu nodarbinātību aicināja Komisiju ierosināt jaunu EURES
 regulu.
 Komisija 2013. gada ziņojumā
 par ES pilsonību[10]
 apņēmās 2013. gadā izvirzīt iniciatīvu
 modernizēt EURES, lai valstu līmenī palielinātu
 nodarbinātības dienestu lomu un ietekmi un uzlabotu darbaspēka
 mobilitātes koordinēšanu ES (2. darbība). EURES
 modernizēšana ir minēta arī Komisijas 2013. gada 25. novembra
 paziņojumā “Brīva ES pilsoņu un viņu ģimeņu
 pārvietošanās: piecas darbības, lai panāktu uzlabojumu”[11] kā daļa no
 darbības, kuras mērķis ir palīdzēt vietējām
 iestādēm piemērot ES brīvas pārvietošanās
 noteikumus (5. darbība).
 Saskaņā ar lūgumu iepriekš
 minētajos Eiropadomes 2012. gada 28. un 29. jūnija
 secinājumos EURES tīkls tiks arī pakāpeniski
 paplašināts, lai ietvertu mācekļa praksi un stažēšanos. Jaunu
 cilvēku pieņemšanu darbā ES iekšienē atbalsta ar programmu
 “Tava pirmā EURES darbavieta” (YfEJ). Šajā
 shēmā ir apvienota pielāgota darba meklēšanas
 palīdzība un finansiāls atbalsts ceļa izdevumu segšanai,
 dodoties uz darba intervijām, kārtojot ar darbu saistītas lietas
 u. c. Komisija plāno turpināt atbalstīt šādas
 shēmas. Regulas priekšlikuma mērķis ir stiprināt arī nodarbinātības
 dienestu spēju veidot partnerattiecības, lai nodrošinātu, ka ES
 iekšienē darbā tiek pieņemts lielāks jaunu cilvēku
 skaits. Lai nodrošinātu atbilstību esošajām
 iniciatīvām ES līmenī, piemēram, Digitālo darbvietu lielā koalīcija un
 Eiropas Māceklību alianse, EURES tīkls tiek aicināts
 aktīvi popularizēt minēto iniciatīvu attīstību.
 1.3. EURES tīkla
 trūkumi
 Saskaņā
 ar Nodarbinātības paketi[12]
 Komisija 2012. gadā pieņēma lēmumu modernizēt un
 stiprināt EURES tīklu[13].
 Ar lēmumu tiek aizstāts Komisijas 2003. gada lēmums[14], un tā
 mērķis ir izstrādāt stimulus, lai stiprinātu darba
 piemeklēšanas, darbā iekārtošanas un darbā pieņemšanas
 pasākumus pašreizējā EURES tīklā, cita
 starpā, atverot to privātiem nodarbinātības dienestiem (“PrES”),
 ciktāl tas iespējams, neveicot grozījumus juridiskajā
 pamatā (Regula (ES) Nr. 492/2011). Komisijas Īstenošanas
 lēmums 2012/733/ES stājās spēkā 2014. gada 1. janvārī.
 Pierādījumi liecina, ka EURES
 tīkls, kurā ir aptuveni 900 konsultantu un kopīga platforma
 informācijas par brīvajām darbvietām apkopošanai un
 izplatīšanai Eiropas līmenī – EURES portāls – ir
 palīdzējis daudziem darba meklētājiem un darba
 devējiem īstenot mobilitātes iespējas. Tie, kuri izmanto šo
 instrumentu un tā piedāvātos pakalpojumus, parasti to
 vērtē atzinīgi.
 Tomēr ir acīm redzams, ka pašlaik
 instruments nav pietiekami izstrādāts, lai turpinātu
 atbalstīt taisnīgas mobilitātes veidus, ar kuriem
 daļēji varētu novērst Eiropas darba tirgus nelīdzsvarotību,
 īpaši ņemot vērā ES darba tirgus apjomu un problēmas
 raksturu pašreizējā ekonomiskajā situācijā. EURES
 tīkla darbībā ir noteikti šādi trūkumi:
 –
 nepilnīgs ES līmenī visām
 dalībvalstīm pieejams brīvo darbvietu un CV apkopojums (darba
 tirgus pārredzamība);
 –
 ierobežota darba piemeklēšanas spēja EURES
 portālā, kurā Eiropas līmenī tiek apvienotas
 brīvās darbvietas un CV; šā trūkuma cēlonis ir to datu
 ierobežota sadarbspēja satura ziņā, kurus iesūta valstu
 brīvo darbvietu sistēmas (automātiska darba piemeklēšanas
 iespēja);
 –
 nevienmērīga piekļuve EURES
 pakalpojumiem visā ES, jo darba meklētāji un darba devēji
 nesaņem visu nepieciešamo informāciju par EURES
 sistemātiski vai nesaņem turpmākas palīdzības
 piedāvājumu pirmajā darbā pieņemšanas posmā
 (integrēšana);
 –
 ierobežota palīdzības pieejamība
 darba piemeklēšanas, darbā pieņemšanas un darbā
 iekārtošanas jomā tiem darba meklētājiem un darba
 devējiem, kuri pauduši interesi par darbaspēka mobilitāti ES
 iekšienē, tostarp par piekļuves saņemšanu gan aktīviem
 darba tirgus pasākumiem, gan informācijai un konsultācijām
 sociālā nodrošinājuma jomā (atbalsta pakalpojumi);
 –
 neefektīva informācijas apmaiņa
 starp dalībvalstīm par darbaspēka trūkumu un
 pārpalikumu, kas kavē mērķtiecīgāku praktisku
 sadarbību EURES tīklā (informācijas apmaiņa un
 sadarbība).
 1.4. Priekšlikuma mērķi
 Vispārīgais mērķis ir
 padarīt EURES tīklu par efektīvu instrumentu ikvienam
 darba meklētājam vai darba devējam, kas ir ieinteresēts
 darbaspēka mobilitātē ES iekšienē. Konkrēti
 priekšlikuma mērķi ir novērst iepriekš minētos
 trūkumus šādā veidā:
 –
 ietvert EURES portālā gandrīz
 visu brīvo darbvietu piedāvājumu, lai darba
 meklētājiem visā Eiropā būtu tūlītēja
 piekļuve vienām un tām pašām brīvajām
 darbvietām, kopā ar plašu pieejamo CV apkopojumu, kuru darbā
 pieņemšanai var izmantot reģistrētie darba devēji;
 –
 dot iespēju veikt automātisku darba
 piemeklēšanu EURES portālā starp brīvajām
 darbvietām un CV visās dalībvalstīs, pārtulkojot
 portālu visās ES valodās un nodrošinot, ka tiek saprastas visas
 valsts un nozaru līmenī iegūtās prasmes, kompetences,
 kvalifikācijas un profesijas;
 –
 darīt pieejamu pamatinformāciju par EURES
 tīklu visā Savienībā ikvienam darba meklētājam
 vai darba devējam, kurš vēlas saņemt klienta pakalpojumus
 attiecībā uz darbā pieņemšanu, un pastāvīgi
 piedāvāt visām ieinteresētajām personām
 piekļuvi EURES tīklam;
 –
 sniegt visām minētajām
 ieinteresētajām personām palīdzību darba
 piemeklēšanas, darbā iekārtošanas un darbā pieņemšanas
 jomā, izmantojot EURES tīklu;
 –
 atbalstīt EURES tīkla
 darbību, izmantojot informācijas apmaiņu par darbaspēka
 trūkumu un pārpalikumu un darbību koordināciju visās
 dalībvalstīs.
 2. APSPRIEŠANĀS AR
 IEINTERESĒTAJĀM PERSONĀM UN IETEKMES NOVĒRTĒJUMU
 REZULTĀTI
 2.1. Apspriešanās ar
 dalībvalstīm
 2012. gada lēmuma sākuma punkts
 bija EURES tīkla novērtējums 2010. gadā[15]. Saistībā ar
 2012. gada lēmuma sagatavošanas darbiem dalībvalstis ir
 apspriedušās par pašreizējiem trūkumiem un par EURES
 tīkla iespējamo turpmāko ievirzi. Oficiāla
 apspriešanās ar Darba ņēmēju pārvietošanās
 brīvības padomdevēju komiteju par lēmuma projektu notika 2012. gada
 rudenī. Kopumā tika atzinīgi vērtēts lēmuma
 galvenais mērķis, kas ir pārorientēt EURES
 pakalpojumus no vispārējas informācijas un norādījumu
 sniegšanas uz darba piemeklēšanu, darbā iekārtošanu un
 darbā pieņemšanu. Visas dalībvalstis ir atbalstījušas ideju
 par plānošanas periodu un kopīgiem EURES darbības
 rādītājiem, lai palielinātu darbības rezultātu
 pārredzamību, veicinātu informācijas apmaiņu un
 uzlabotu darbību koordināciju.
 Kopš tā laika atsevišķas
 dalībvalstis ekspertu sanāksmēs ir skaidrojušas savu
 nostāju attiecībā uz iespējamo īstenošanas
 pasākumu darbības jomu, ņemot vērā valstu praksi un
 ierobežojumus. Šo sanāksmju rezultātā tika panākta
 vienošanās koriģēt pieeju attiecībā uz tīkla
 atvēršanu citiem pakalpojumu sniedzējiem, kuri nav VND, lai dotu
 dalībvalstīm vairāk laika un rīcības brīvību
 partnerattiecību veidošanā valsts līmenī.
 2.2. Apspriešanās ar
 speciālistiem
 Pamatojoties uz iepriekš minēto
 vispārīgo apspriešanos par EURES tīklu, 2013. gadā
 tika izsūtītas aptaujas anketas, lai pārskatītu praksi, kas
 saistīta ar piekļuvi brīvajām darbvietām valstu
 līmenī, ar darba meklētāju un darba devēju
 piekļuvi EURES tīklam un ar pasākumu organizēšanu
 darba piemeklēšanas, darbā iekārtošanas un darbā
 pieņemšanas jomā visā EURES tīklā. Ar
 atbildēm uz šīm aptaujas anketām tika apstiprināti
 Komisijas noteiktie trūkumi, jo tajās norādīts, ka
 dalībvalstīs vērojamas atšķirības attiecībā
 uz a) brīvajām darbvietām, par kurām apkopo un izplata
 informāciju Eiropas līmenī (darba tirgus pārredzamība),
 b) sākuma stāvokli, lai uzsāktu automātisku darba
 piemeklēšanu, c) to, kā praksē saņemt piekļuvi EURES
 tīklam (integrēšana), un d) reālo atbalsta pasākumu
 sniegšanu.
 2.3. Ietekmes novērtējums
 Saskaņā ar labāka tiesiskā
 regulējuma politiku Komisija veica ietekmes novērtējumu par
 iespējamām politikas alternatīvām noteikto trūkumu
 novēršanai.
 Dažādas politikas alternatīvas bija 1) saglabāt
 status quo, 2) grozīt Regulu (ES) Nr. 492/2011
 attiecībā uz Komisijas pilnvarām saistībā ar noteikumu
 īstenošanu, 3) ieviest jaunu regulu ar pavisam jauniem noteikumiem un
 4) ieviest jaunu regulu ar konkrētām Komisijas pilnvarām
 paplašināt valsts un privāto nodarbinātības dienestu
 sadarbību. Visi risinājumi tika izanalizēti, ņemot
 vērā vispārīgo mērķi padarīt EURES
 tīklu par efektīvu instrumentu ikvienam darba meklētājam
 vai darba devējam, kas ir ieinteresēts darbaspēka
 mobilitātē ES iekšienē.
 Ietekmes novērtējumā tika
 pierādīts, ka pirmais risinājums aizkavētu ar 2012. gada
 lēmumu uzsākto reformu. Otrais risinājums dotu iespēju
 Komisijai ierosināt atbilstošus pasākumus un turpināt
 efektīvāka instrumenta izstrādes procesu, bet, ņemot
 vērā ierobežojumus dažās dalībvalstīs, nebija
 gaidāms, ka, negrozot pašu Regulu (ES) Nr. 492/2011, tiktu
 nodrošināts lēmuma vēlamais iznākums. Otrais
 risinājums arī pilnībā nenovērstu trūkumus
 tādās jomās kā automātiska darba piemeklēšana,
 integrēšana, atbalsta pakalpojumi un informācijas apmaiņa un
 sadarbība. Tāpēc priekšroka tiek dota risinājumam, kas
 ietver Regulas (ES) Nr. 492/2011 un 2012. gada lēmuma
 aizstāšanu ar atsevišķu instrumentu, apvienojot abu instrumentu
 noteikumus, kā arī novēršot visus trūkumus. Šajā
 risinājumā tika noraidītas vairākas alternatīvas, jo
 tās nav samērīgas ar konkrētajiem mērķiem.
 Kopumā tika uzskatīts, ka ceturtajā risinājumā,
 kurā trešo risinājumu papildinātu ar Komisijas pilnvarām
 autonomi veidot partnerattiecības ar jauniem nodarbinātības
 dienestiem EURES tīkla interesēs, tiek pārsniegtas
 šajā posmā noteiktās vajadzības.
 Ietekmes novērtējuma padome (“IAB”)
 sniedza atzinumu par ietekmes novērtējuma projektu 2013. gada 5. decembrī.
 IAB atzinums, kā arī galīgais ietekmes
 novērtējums un tā kopsavilkums tiek publicēti kopā ar
 šo priekšlikumu.
 3. PRIEKŠLIKUMA JURIDISKIE
 ASPEKTI
 3.1. Juridiskais pamats
 Šā priekšlikuma pamatā ir LESD 46. pants,
 tas ir arī Regulas (ES) Nr. 492/2011 juridiskais pamats, kas
 ļauj pieņemt regulas vai direktīvas saskaņā ar parasto
 likumdošanas procedūru.
 3.2. Subsidiaritātes un
 proporcionalitātes principi
 Ierosinātās regulas ieviešanas nodomi
 ir cieši saistīti ar LES 3. panta 3. punktā noteiktajiem
 mērķiem, saskaņā ar kuriem Eiropas Savienība
 izveidojusi iekšējo tirgu, pamatojoties uz sociālo tirgus ekonomiku
 ar augstu konkurētspēju, ar nolūku panākt pilnīgu
 nodarbinātību un sociālo attīstību, un LESD 9. pantu,
 kurā paredzēta augsta līmeņa nodarbinātība,
 garantēta atbilstoša sociālā aizsardzība, un LESD 45. pantu
 (“tiesības pieņemt faktiskos darba piedāvājumu, kā
 arī tiesības šajā nolūkā brīvi pārvietoties
 dalībvalstu teritorijā”).
 Atsevišķi konkrēti pasākumi
 šajā priekšlikumā ir savstarpēji cieši saistīti. Tie cits
 citu pastiprina un kopā veidotu EURES tīklu par tādu
 instrumentu, kuru izvēlēsies ikviens darba meklētājs vai
 darba devējs, kas ir ieinteresēts darbaspēka
 mobilitātē ES iekšienē. Ciktāl šie pasākumi ietver
 pašreizējo pārredzamības pienākumu paplašināšanu,
 automātiskas darba piemeklēšanas veicināšanu,
 vienlīdzīgas pieejas nodrošināšanu EURES tīklam
 visā Savienībā, skaidrāku praktisko atbalsta pakalpojumu
 noteikšanu un pašreizējās informācijas apmaiņas
 kārtības paplašināšanu, tiktāl tos uzskata par
 vispārīgu un līdzsvarotu reakciju uz dažādiem
 trūkumiem pašreizējā sadarbības sistēmā. Minētie
 pasākumi ir atbilstoši arī, ņemot vērā bezdarbnieku
 stāvokli darba tirgū, darba meklētāju vajadzības
 (“stingra apņemšanās”) un brīvo darbvietu un darbā
 pieņemšanas tirgus (tehnoloģisko) attīstību.
 Katrs atsevišķs pasākums ir per
 se pamatots kā pasākums, ar kuru nodrošina darba
 ņēmēju pārvietošanās brīvību, kas noteikta
 Līguma 46. pantā. Katra pasākuma mērķis ir
 uzlabot “valstu nodarbinātības dienestu ciešu sadarbību” (LESD 46. panta
 a) punkts) un/vai izstrādāt “attiecīgu sistēmu”, lai
 brīvās darbvietas saistītu ar darba pieteikumiem (LESD 46. panta
 d) punkts).
 Tā kā kopīgas sadarbības
 sistēmas izveide starp organizācijām dažādās
 dalībvalstīs ir priekšnoteikums, lai notiktu informācijas
 apkopošana un izplatīšana par brīvajām darbvietām, darba
 pieteikumiem un CV pāri robežām un tam sekojoša darba
 ņēmēju iekārtošana darbā, atsevišķas
 dalībvalstis nevar pietiekami labi sasniegt priekšlikuma mērķus,
 un tāpēc ir jārīkojas ES līmenī.
 Saskaņā ar proporcionalitātes
 principu šī regula nepārsniedz nepieciešamo, lai sasniegtu
 izvirzītos mērķus. Attiecībā uz pārredzamību
 jānorāda, ka dalībvalstis darīs pieejamas EURES
 portālam tikai tās brīvās darbvietas un CV, kuras jau ir
 pieejamas valstī. Automātiska darba piemeklēšana notiks,
 izmantojot vienkāršus sadarbspējas rīkus un nevis
 piemērojot kopēju klasifikācijas sistēmu valsts
 līmenī. EURES pakalpojumu integrēšana
 nodarbinātības dienestu reģistrācijas nodaļu
 darbībā var notikt, sniedzot standarta informāciju
 (tiešsaistē un/vai uz papīra), un tikai tiešas saziņas
 gadījumos pēc mērķgrupas dalībnieku skaidra
 pieprasījuma (t. i., ja ir pieprasījums pēc klientu
 pakalpojumiem nodarbinātības dienestos). Atbalsta pakalpojumus var
 sniegt valsts līmenī, izmantojot vairākus risinājumus un
 kanālus, un to intensitāti un darbības jomu var noteikt
 atkarībā no konkrētās darba meklētāju vai darba
 dēvēju situācijas. Dalībvalstis sistemātiskāk
 apmainīsies ar valstu informāciju par darbaspēka trūkumu un
 pārpalikumu un ar to saistīto politiku, bet lēmumi par
 minēto politiku ir ārpus regulas darbības jomas.
 4. IETEKME UZ BUDŽETU
 Šī
 priekšlikuma pieņemšana neradīs īpašu ietekmi uz ES budžetu.
 Jebkuras darbības, kuras veiks Eiropas Komisija attiecībā uz EURES
 tīklu un kuru rezultātā būs vajadzīgi
 cilvēkresursi un/vai finanšu resursi, attiecas uz tās regulas
 darbības jomu, ar ko izveido Nodarbinātības un
 sociālās inovācijas programmu (“EaSI”) (2014–2020)[16], un radušos izdevumus
 segs no ikgadējā budžeta piešķīruma šai programmai.
 Attiecībā
 uz laikposmu no 2014. līdz 2020. gadam no šīs ES programmas
 segs izdevumus par tādiem horizontālajiem pasākumiem kā EURES
 portāls, kopīga apmācību programma,
 mērķtiecīgas mobilitātes shēmas, piemēram, “Tava
 pirmā EURES darbavieta” un Eiropas prasmju, kompetenču,
 kvalifikāciju un profesiju klasifikācija (ESCO).
 Attiecībā uz to pašu laikposmu dalībvalstīs
 īstenojamām darbībām saistībā ar darbaspēka
 mobilitāti ES iekšienē var saņemt finansējumu no Eiropas
 Sociālā fonda.
 5. DETALIZĒTS PRIEKŠLIKUMA
 IZKLĀSTS
 5.1. I nodaļa.
 Vispārējie noteikumi
 Šajā nodaļā noteikts
 priekšlikuma priekšmets (1. pants) un tā galvenie jēdzieni (2. pants).
 Priekšlikums vienotā sistēmā integrē
 Regulas (ES) Nr. 492/2011 II nodaļu un 38. pantu un
 Komisijas Lēmumu Nr. 2012/733/ES par EURES tīklu.
 Visā priekšlikumā kā
 mērķgrupa tiek minēti darba ņēmēji un darba
 devēji. Darba ņēmēji tiek definēti, atsaucoties uz
 pilsoņiem piešķirtajām tiesībām saskaņā ar
 LESD 45. pantu. Šo noteikumu nolūkā darba ņēmēji
 ir pilsoņi, kuri meklē darbu un kuriem ir tiesības pieņemt
 un strādāt algotu darbu citas dalībvalsts teritorijā. Tie
 var būt arī trešo valstu valstspiederīgie, kuri likumīgi
 dzīvo dalībvalstī un kuriem ir tiesības strādāt,
 ja vien viņi drīkst doties uz citu dalībvalsti.
 Priekšlikumā
 ir ietvertas arī to iedzīvotāju kategorijas, kas meklē
 mācekļa prakses vai stažēšanās iespējas, kuras ietver
 darba līguma slēgšanu. Lai ņemtu vērā Eiropadomes 2012. gada
 28. un 29. jūnija lūgumu, daži EURES tīkla
 dalībnieki jau neformāli pēta iespējas paplašināt EURES
 tīkla darbības jomu, lai ietvertu mācekļa praksi un
 stažēšanos. 2014. gada laikā sāksies
 izmēģinājuma projekts, kurš ļaus dalībvalstīm
 brīvprātīgi apmainīties ar piedāvājumiem un
 pieteikumiem. Tā mērķis būtu pakāpeniski pilnveidot
 informācijas, piedāvājumu un pieteikumu apmaiņu šajā
 jomā situācijās, kuras nav paredzētas darba līgumos.
 5.2. II nodaļa. EURES
 tīkla izveide
 Ar šo nodaļu tiek izveidots EURES
 tīkls (3. pants). Tajā paredzēta tīkla struktūra
 (4. panta 1. punkts) un attiecīgie uzdevumi un pienākumi
 a) Komisijai (Eiropas Koordinācijas birojs, 6. pants),
 b) iestādēm, kurām dalībvalstis ir uzdevušas
 piemērot regulu (valstu koordinācijas biroji, 7. pants), un
 c) organizācijām, kuras piedalās EURES
 tīklā kā pakalpojumu sniedzēji (EURES partneri, 9. pants).
 Tā kā tas ir savstarpējas palīdzības tīkls, visas
 minētās organizācijas uzņemas kopīgu atbildību (4. panta
 2. punkts).
 EURES tīkls
 veicina vispārēju politikas mērķu sasniegšanu (5. pants).
 Kā instruments, ar kuru atvieglo darbaspēka mobilitāti ES
 iekšienē, tas ir viens no daudziem risinājumiem un
 nostādnēm, kas sekmē augsta līmeņa
 nodarbinātību.
 8. pantā ir noteikta sistēma,
 uz kuru pamatojoties katra atsevišķa dalībvalsts pilnvaros
 organizācijas pievienoties EURES tīklam, lai kļūtu
 par EURES partneriem, piemērojot kopīgus obligātos
 kritērijus, kas noteikti pielikumā (8. panta 4. punkts).
 Šī norma ir galvenais EURES tīkla dalībnieku skaita
 palielināšanas instruments šajā priekšlikumā.
 Mērķis ir izveidot elastīgu
 mehānismu, kas dod iespēju dalībvalstīm (pakāpeniski)
 iekļaut EURES tīklā tādu organizāciju daudzumu,
 kādu tās uzskata par lietderīgu, lai sasniegtu EURES
 tīkla mērķus:
 –
 pirmkārt, nav paredzēta pieteikuma
 iesniedzējas organizācijas definīcija, tāpēc
 piekļuvi varētu piešķirt lielam attiecīgu organizāciju
 skaitam, tostarp privātiem vai trešiem nozares nodarbinātības
 dienestiem, darba devēju organizācijām, arodbiedrībām,
 tirdzniecības palātām un nevalstiskām
 organizācijām, kuras atbalsta migrējošus darba
 ņēmējus. Visas šīs organizācijas varētu
 tādā vai citādā veidā veicināt darbaspēka
 mobilitāti ES iekšienē;
 –
 otrkārt, tā kā uz dažu no
 minēto organizāciju pilnvarām, juridisko statusu vai administratīvo
 spēju var attiekties īpaši ierobežojumi, tām ir dota
 iespēja izvēlēties piedalīties tikai konkrētās EURES
 tīkla darbību daļās (9. panta 1. punkts);
 –
 treškārt, minētās organizācijas
 var kļūt par EURES partneriem arī sadarbībā ar
 citām organizācijām (8. panta 6. punkts).
 Tādējādi sistēma dod plašu rīcības
 brīvību partnerattiecību izveidē valstu līmenī un
 ļauj pakāpeniski paplašināt ģeogrāfisko un tematisko
 ietekmi, kā arī sniegt pakalpojumus valstu līmenī
 atbilstīgi mobilitātes veidiem un vajadzībām.
 8. panta 3. punktā
 paredzētas tiesības, kuras var izmantot nodarbinātības
 dienesti. Šīs tiesības var īstenot tikai tajā valstī,
 kurā likumīgi darbojas attiecīgais nodarbinātības
 dienests (teritorialitātes princips). Lai gan valsts
 nodarbinātības dienestiem (VND) joprojām būs svarīga
 nozīme EURES tīklā (10. pants), citu veidu
 nodarbinātības dienestu pieteikumu izskatīšana būs katras
 atsevišķas dalībvalsts ziņā. Ja dalībvalsts uzskata
 par vajadzīgu, tā drīkst ieviest kritērijus, papildinot
 pielikumā noteiktos kritērijus (8. panta 5. punkts).
 Ar 11. pantu tiek izveidota vienota
 pārvaldības iestāde, lai atvieglotu praktisku sadarbību
 starp Komisiju un dalībvalstīm saistībā ar šo regulu.
 5.3. III nodaļa.
 Pārredzamība
 Šajā nodaļā noteikti īpaši
 pasākumi attiecībā uz pārredzamību un automātisku
 darba piemeklēšanu:
 –
 ietvert EURES portālā gandrīz
 visu brīvo darbvietu piedāvājumu, lai darba
 meklētājiem visā Eiropā būtu tūlītēja
 piekļuve vienām un tām pašām brīvajām
 darbvietām, kopā ar plašu pieejamo CV apkopojumu, kuru darbā
 pieņemšanai var izmantot reģistrētie darba devēji (14., 15. un
 17. pants);
 –
 dot iespēju veikt automātisku darba
 piemeklēšanu EURES portālā starp brīvajām
 darbvietām un CV visās dalībvalstīs, pārtulkojot
 portālu visās ES valodās un nodrošinot, ka tiek saprastas valstu
 līmenī iegūtās prasmes, kompetences, profesijas un
 kvalifikācijas (16. pants).
 Šīs nodaļas noteikumos tiek skaidri
 atbalstīta pārredzamības principa attiecināšana uz
 organizācijām, kas nav VND, tām brīvprātīgi
 piedaloties EURES tīklā kā EURES partneriem.
 Turklāt VND tiek mudināti veidot partnerattiecības ar citām
 attiecīgajām organizācijām, izmantojot principu par vieglu
 piekļuvi EURES portālam (15. panta 2. punkts), un
 atvieglot informācijas nosūtīšanu valsts līmenī,
 izveidojot valsts centru (15. panta 5. punkts).
 Gandrīz visu brīvo darbvietu
 piedāvājums
 Pašlaik ne visas dalībvalstis dara
 pieejamas EURES portālā visas brīvās darbvietas, kas
 publicētas un pieejamas valsts līmenī. 14. panta 1. punkta
 a) apakšpunktā paredzēts, ka dalībvalstis dara pieejamas EURES
 portālā visas brīvās darbvietas, kuras publicētas
 valstī, ar to paplašinot Regulas (ES) Nr. 492/2011 13. panta
 darbības jomu.
 Pirmkārt, tas nozīmē, ka tiek
 likvidēti visi vispārējie administratīvie ierobežojumi
 brīvo darbvietu informācijas nosūtīšanai uz EURES
 portālu, piemēram, tie, kas saistīti ar līguma veidu un
 ilgumu vai darba devēja nodomiem attiecībā uz darbā
 pieņemšanu (14. panta 2. punkts).
 Otrkārt, esošajam brīvo darbvietu
 apkopojumam tiek pievienotas brīvās darbvietas, kas pieejamas
 a) VND vietējā vai reģionālā līmenī,
 bet līdz šim nav nosūtītas centralizēti vai darītas
 pieejamas EURES portālā; b) no tādām
 trešām pusēm kā privāti nodarbinātības dienesti,
 kuri sniedz šo informāciju VND, pamatojoties uz esošajiem valstu nolīgumiem;
 c) no EURES partneriem.
 Ņemot vērā, ka
 tehnoloģiskā attīstība tīmekļa
 rāpuļprogrammu jomā ir notikusi samērā nesen un ka to
 dalībvalstu skaits, kuras izmanto šos rīkus, ir neliels, kā
 arī iespējamos datu aizsardzības jautājumus, šajā
 posmā netiek paredzēts, ka dalībvalstis dara pieejamus EURES
 portālam datus, kas iegūti ar tīmekļa
 rāpuļprogrammām, saskaņā ar valstu tiesību
 aktiem.
 Plašs pieejamo darba pieteikumu un CV
 apkopojums
 Pašlaik Eiropas līmenī notiek
 automātiska elektroniska apmaiņa ar CV vai citu darba
 meklētāju profilu informāciju, neraugoties uz formulējumu
 Regulas (ES) Nr. 492/2011 13. pantā. 14. panta 1. punkta
 b) apakšpunktā paredzēts, ka nākotnē dalībvalstis
 darīs pieejamus EURES portālam darba pieteikumus un CV, kas ir
 pieejami valstī, ja persona būs devusi piekrišanu savu datu
 nosūtīšanai EURES portālam.
 Tas ietvers to datu nosūtīšanu EURES
 portālam, kurus darba meklētājs būs darījis pieejamus
 a) tieši VND, b) VND, noslēgto līgumu vai starp VND un
 citiem nodarbinātības dienestiem pastāvošās datu
 apmaiņas kārtības rezultātā, un c) EURES
 partneriem. Tas ļaus EURES portālā
 reģistrētajiem darba devējiem tieši piekļūt
 plašākam CV apkopojumam.
 Atbalsta mehānismi, lai
 nodrošinātu darba meklētājiem un darba devējiem
 piekļuvi tiešsaistē
 Lai
 atvieglotu darba meklētājiem un darba devējiem apmaiņu ar
 darba pieteikumiem, CV un informāciju par brīvajām
 darbvietām pāri robežām, tika ieviesti divi pienākumi:
 a) 15. pantā paredzēts, ka VND un citi EURES
 partneri uzlabo piekļuvi EURES portālam darba meklēšanas
 portālos, kurus tie pārvalda, un b) 17. pantā
 paredzēts, ka VND un citiem EURES partneriem, kuri
 reģistrē datus, jāpiedāvā darba meklētājiem
 un darba devējiem atbilstoša palīdzība, ja tie gribētu
 individuāli reģistrēties arī EURES
 portālā.
 Automātiska darba piemeklēšana
 Eiropas Komisija izstrādā Eiropas
 prasmju, kompetenču, kvalifikāciju un profesiju klasifikāciju.
 Tā kā tās galvenā funkcija ir darboties kā
 automātiskam uz prasmēm balstītam darba piemeklēšanas
 rīkam EURES portālā, minētā klasifikācija
 nodrošinās datu pilnīgu sadarbspēju starp valstu darba
 meklēšanas portāliem visā Eiropā.
 No tehniskā viedokļa, lai
 panāktu datu sadarbspēju automātiskas darba piemeklēšanas
 vajadzībām, nav nepieciešama klasifikācijas sistēmu
 saskaņošana. Lai ieviestu Savienības tiesību aktos atbilstošu
 mehānismu, kas ļauj visām dalībvalstīm darba
 meklēšanas portālos paredzēt automātisku darba
 piemeklēšanas iespēju pāri valstu robežām, 16. pantā
 noteikts, ka dalībvalsts veiks sākotnējo klasifikāciju
 uzskaiti, lai saskaņotu tās ar minēto Eiropas
 klasifikāciju. 16. panta 3. punktā noteikts izpildes
 termiņš visām dalībvalstīm, pēc kura jānodrošina
 visu nosūtīto datu sadarbspēja, ja tiek izmantoti tehniskie
 standarti un paraugi (16. panta 5. punkts).
 Atbildība par datu kvalitāti
 Atbildība par brīvās darbvietas
 kvalitāti, par sniegtās informācijas patiesumu un
 atbilstību valsts tiesību normām un standartiem gulstas uz
 tās organizācijas pleciem, kura šo informāciju darījusi
 pieejamu EURES portālam. Lai portāla lietotājus
 informētu par minēto atbildību, portālā izvietota
 atbilstoša Komisijas atruna. 14. panta 4. punktā ir minēta
 šādu valsts tiesību normu un standartu nepieciešamība, 14. panta
 5. punktā ir noteikti sadarbības un informācijas
 apmaiņas principi šajā nozarē un 14. panta 6. punktā
 noteikts, ka datu avotam par brīvo darbvietu jābūt izsekojamam
 (līdz organizācijai, kura šos datus darījusi pieejamus).
 5.4. IV nodaļa. Atbalsta
 pakalpojumi
 Šajā nodaļā noteikti īpaši
 pasākumi attiecībā uz integrēšanu un atbalsta pakalpojumiem:
 –
 darīt pieejamu pamatinformāciju par EURES
 tīklu visā Savienībā ikvienam darba meklētājam
 vai darba devējam, kurš vēlas saņemt klienta pakalpojumus
 attiecībā uz darbā pieņemšanu, un pastāvīgi
 piedāvāt visām ieinteresētajām personām
 piekļuvi EURES tīklam (19. pants un 20. panta 1. punkts);
 –
 palīdzēt katrai personai, kas ir
 ieinteresēta darba piemeklēšanā, darbā
 iekārtošanā un darbā pieņemšanā, izmantojot EURES
 tīklu (20. panta 2.‒4. punkts, 21.‒23. pants).
 Šīs nodaļas noteikumos skaidri
 paredzēts, ka arī organizācijas, kas nav VND, drīkst sniegt
 atbalsta pakalpojumus, tām brīvprātīgi piedaloties EURES
 tīklā kā EURES partneriem. Turklāt VND tiek
 mudināti veidot partnerattiecības, lai veicinātu saskaņotu
 pakalpojumu paketes izveidi darba devējiem attiecībā uz
 darbaspēka mobilitāti ES iekšienē (21. panta 4. punkts).
 Principi
 18. panta 1. un 2. punktā
 attiecīgi ir ietverti principi, kuros paredzēts, ka
 dalībvalstīm jānodrošina efektīva piekļuve EURES
 tīklam savā teritorijā un ka tām jāizstrādā
 saskaņota pieeja atbalsta pakalpojumiem, ņemot vērā
 atbildību par pilnvaru piešķiršanas sistēmu EURES
 partneriem, valsts koordinācijas biroja nevainojamu darbību un VND
 nozīmi, kalpojot sabiedrības interesēm šajā jomā. 18. panta
 3. punktā ir paredzēta risinājumu izvēlne pakalpojumu
 sniegšanai katras dalībvalsts teritorijā.
 18. panta 5. punktā ir ietverts
 princips, kurā paredzēts, ka atbalsta pakalpojumiem darba
 ņēmējiem ir jābūt bez maksas, lai gan par lielāko
 daļu atbalsta pakalpojumu darba devējiem var iekasēt maksu
 saskaņā ar valsts praksi (18. panta 6. punkts).
 Integrēšana
 Attiecīgi 19. pantā un 20. panta
 1. punktā ir paredzēts, ka a) katrs darba ņēmējs
 un darba devējs, kurš reģistrējies klientu pakalpojumiem
 nodarbinātības dienestā ES, saņem nepieciešamo pamatinformācija
 par to, kā EURES var viņam palīdzēt, un b) katrs
 ieinteresētais darba ņēmējs tiek informēts par “EURES
 piedāvājumu” attiecībā uz turpmāku palīdzību.
 Atbalsta
 pakalpojumi
 Saskaņā ar pašreizējo praksi
 organizācijas EURES tīklā tiek aicinātas sniegt
 informācijas pakalpojumus, konsultācijas un padomus attiecīgi
 darba meklētājiem un darba devējiem:
 –
 (..) palīdzēt darba
 meklētājiem, kurus interesē darbs ārvalstīs, un sniegt
 konsultācijas par piemērotām brīvām darbvietām,
 kā arī palīdzēt sagatavot pieteikumus un CV
 saskaņā ar ieteicamo Eiropas CV formātu. Darba
 meklētājiem dod iespēju reģistrēt savu CV EURES
 datubāzē;
 –
 (..) sniegt informāciju un darbinieku
 meklēšanas pakalpojumus darba devējiem, kuri vēlas pieņemt
 darbā darbiniekus no citām valstīm, tostarp padomus un
 palīdzību, lai precizētu potenciālo pretendentu profilu. EURES
 CV datubāze tiek popularizēta kā rīks, kas ļauj darba
 devējiem piekļūt to personu lokam, kuras interesē darbs
 ārvalstīs.
 Ar 2012. gada lēmumu
 dalībvalstis tika aicinātas galveno uzmanību pievērst darba
 piemeklēšanai, darbā iekārtošanai un darbā
 pieņemšanai.
 Lai atbalstītu konsekventāku EURES
 tīkla īstenošanu, ES tiesību aktos jānosaka, kādi
 atbalsta pakalpojumi ir jāsniedz tiem darba meklētājiem un darba
 devējiem, kuri ir ieinteresēti saņemt palīdzību
 attiecībā uz darbaspēka mobilitāti ES iekšienē. 20.‒23. pantā
 ir ietverts plašs pakalpojumu klāsts – pamatinformācija un
 norādījumi, kā arī personalizētāka
 palīdzība, tostarp attiecībā uz sociālo
 nodrošinājumu un palīdzību pēc darbā pieņemšanas.
 Īpaši
 atbalsta pakalpojumi
 Pārrobežu darba ņēmēji
 saskaras ar īpašiem jautājumiem sociālā nodrošinājuma,
 nodokļu un apdrošināšanas jomā, un tāpēc viņiem
 ir vajadzīga īpaša palīdzība.
 Attiecīgās dalībvalstis var
 pieņemt lēmumu par sadarbības un pakalpojumu struktūru
 izveidi pārrobežu reģionos, un atbalsta pakalpojumiem, kurus
 šādas struktūras sniedz pārrobežu darba ņēmējiem,
 ir jāietver a) centralizēti risinājumi attiecībā
 uz informāciju par brīvajām darbvietām, darba pieteikumiem
 un CV (15. panta 6. punkts); b) mērķtiecīga
 pamatinformācija (19. panta 2. punkts); un
 c) integrēta tiešsaistes piekļuve attiecībā uz
 sociālo nodrošinājumu (23. panta 2. punkts) un
 palīdzība un atsauces uz kompetentajām iestādēm
 sociālā nodrošinājuma jautājumos (23. panta 3. punkts).
 Viens no konkrētiem šo atbalsta
 struktūru veidiem ir pārrobežu partnerattiecības.
 Saskaņā ar dalībvalstu VND norādījumiem
 atkarībā no reģionālā pārrobežu darba tirgus
 vajadzībām dažādos partnerattiecību veidojumos var apvienot
 valsts nodarbinātības dienestus, darba devēju un
 arodbiedrību organizācijas, vietējās iestādes un citas
 struktūras, kuras risina nodarbinātības un arodmācību
 problēmas robežu reģionos. Ja pārrobežu reģionā notiek
 liela pārrobežu svārstmigrācija vai vērojams nepārprotams
 tās potenciāls, tajā jāveido īpaša atbalsta
 struktūra.
 Nediskriminējoša piekļuve
 aktīvai darba tirgus politikai (ALMP)
 24. pantā paredzēts princips,
 ka attiecībā uz piekļuvi aktīvai darba tirgus politikai
 netiek diskriminēti valstspiederīgie, kas dodas uz citām
 dalībvalstīm, salīdzinājumā ar savas valsts
 teritorijā mobiliem valstspiederīgajiem (vienlīdzīga
 attieksme attiecībā uz izejošo mobilitāti). Regulas (ES)
 Nr. 492/2011 5. pantā paredzēts, ka darba
 ņēmēji, kuri meklē darbu dalībvalstī, saņem
 to pašu palīdzību, kādu sniedz šīs dalībvalsts
 valstspiederīgajiem (vienlīdzīga attieksme attiecībā
 uz ienākošo mobilitāti).
 5.5. V nodaļa.
 Saistība ar mobilitātes politiku
 Šajā nodaļā noteikts īpašs
 pasākums:
 –
 atbalstīt EURES tīkla
 darbību, izmantojot informācijas apmaiņu par darbaspēka
 trūkumu un pārpalikumu un darbību koordināciju visās
 dalībvalstīs (25.‒30. pants).
 Šīs nodaļas noteikumos skaidri
 paredzēts, ka arī organizācijas, kas nav VND, drīkst
 vākt un pārbaudīt informāciju, datus un
 rādītājus, tām piedaloties EURES tīklā
 kā EURES partneriem.
 Vispārējais informācijas
 apmaiņas un ziņojumu sniegšanas mērķis
 Vispārējais šīs nodaļas
 mērķis ir stiprināt esošo informācijas apmaiņas
 kārtību EURES tīklā, kad tā paaugstina
 konkrētu kolektīvo rezultātu kvalitāti un veicina
 dalībvalstu politikas koordināciju.
 Ar informācijas apmaiņu
 saistītās darbības
 Ar 25. pantu tiek pārņemts
 noteikums, par kuru vienošanos panāca sarunu par ES
 Nodarbinātības un sociālās inovācijas programmu (EaSI)
 ietvaros. Tas palīdzēs EURES tīkla darbā
 iekļaut uz mobilitātes plūsmām un veidiem attiecināmo
 datu analīzi. Tā kā šis noteikums daudz labāk iederas EURES
 regulā, tiek ierosināts atcelt attiecīgo pantu EaSI
 programmā (skatīt 35. pantu).
 26. pantā noteikts, ka
 dalībvalstu pienākums ir dalīties ar to informāciju par
 darba tirgu, kura attiecas uz darbaspēka mobilitāti ES iekšienē.
 Tas palīdzēs dalībvalstīm saistīt darbības EURES
 tīklā ar plašāku priekšstatu par mobilitātes politiku.
 27. panta mērķis ir
 mudināt visas organizācijas EURES tīklā, t. i.,
 koordinācijas birojus, valsts nodarbinātības dienestus un citus EURES
 partnerus, atklāti un aktīvi dalīties ar to pieejamo
 informāciju par situāciju atsevišķā dalībvalstī,
 kura varētu būt noderīga darba ņēmējiem, kas ir
 ieinteresēti darbaspēka mobilitātē ES iekšienē.
 Līdz šim minēto informāciju vāca tikai koordinācijas
 biroji un tad nodeva EURES portālam. Ietverošāka un
 augšupēja pieeja informācijas vākšanas procesam sniegs
 priekšrocības darba ņēmējiem. Vajadzības
 gadījumā rezultātu varētu konsolidēt saskaņotos
 paraugos (27. panta 3. punkts).
 Ar 28. pantu tiek pārņemta 2012. gada
 lēmuma pieeja plānošanai. Informācijas apmaiņai par
 plānotajām darbībām, resursiem un uzraudzību starp
 valsts koordinācijas birojiem jāpalielina visa EURES tīkla
 efektivitāte. Tas var veicināt sinerģiju un speciālu
 kopīgu darbā pieņemšanas projektu izstrādi.
 Ar ziņojumu sniegšanu saistītas
 darbības
 29. pantā ir noteikti veidi, kā
 izvērtēt EURES tīkla darbības rezultātus.
 30. panta mērķis ir
 turpināt Regulas (ES) Nr. 492/2011 17. pantā noteikto
 pieeju reizi divos gados sniegt ziņojumu par regulas II nodaļas
 īstenošanu.
 5.6. VI nodaļa.
 Nobeiguma noteikumi
 31. pantā tiek skaidrots, ka visi
 šajā regulā paredzētie pasākumi jāveic
 saskaņā ar ES tiesību aktiem par personas datu aizsardzību
 un to valsts īstenošanas pasākumiem. Tā kā Komisija,
 darbodamās Eiropas Koordinācijas birojā, ir viena no
 dalībniecēm, ir jāpilda arī Regula (EK) Nr. 45/2001.
 32. pantā paredzēts ex-post
 novērtējums par regulas ieviešanu.
 33. un 34. pantā ir
 paredzēti standarta noteikumi, kādi ir ES sekundārajos
 tiesību aktos, kas attiecas uz LESD 290. un 291. panta
 piemērošanu.
 35. pantā ir paredzēti
 noteikumi, kuri jāatceļ.
 36. pantā uzsvērts, ka notiek
 pārejas pasākumi saskaņā ar pievienošanās
 līgumiem. Šo noteikumu piemēro Horvātijai.
 2014/0002 (COD)
 Priekšlikums
 EIROPAS PARLAMENTA UN PADOMES REGULA
 par Eiropas Nodarbinātības dienestu
 tīklu, darba ņēmēju piekļuvi mobilitātes
 pakalpojumiem un turpmāku darba tirgu integrāciju
 (Dokuments attiecas uz EEZ)
 EIROPAS PARLAMENTS UN EIROPAS
 SAVIENĪBAS PADOME,
 ņemot vērā Līgumu par
 Eiropas Savienības darbību un jo īpaši tā 46. pantu,
 ņemot vērā Eiropas Komisijas
 priekšlikumu,
 pēc tiesību akta projekta
 nosūtīšanas valstu parlamentiem,
 ņemot vērā Eiropas Ekonomikas
 un sociālo lietu komitejas atzinumu[17],
 ņemot vērā Reģionu
 komitejas atzinumu[18],
 apspriedušies ar Eiropas Datu
 aizsardzības uzraudzītāju,
 rīkojoties saskaņā ar parasto
 likumdošanas procedūru,
 tā kā:
 1) Darba ņēmēju
 pārvietošanās brīvība ir ES pilsoņu
 pamatbrīvība, kas kā viens no Savienības iekšējā
 tirgus balstiem ir nostiprināta Līguma par Eiropas Savienības
 darbību (“Līgums”) 45. pantā. Tās īstenošana ir
 precizēta ar Savienības tiesību aktiem, kuru mērķis ir
 garantēt Savienības pilsoņiem un viņu ģimenes
 locekļiem piešķirto tiesību pilnīgu īstenošanu.
 2) Turklāt darba
 ņēmēju pārvietošanās brīvība ir arī
 būtisks elements integrētāka Savienības darba tirgus
 izveidē, kurā ir atļauta darba ņēmēju
 mobilitāte, pārvietojoties no teritorijām ar augstu bezdarba
 līmeni uz teritorijām, kurās ir vērojams darbaspēka
 trūkums. Šī brīvība palīdz atrast darba
 ņēmējus ar prasmēm, kas ir labāk piemērotas
 brīvajām darbvietām, un novērst nepilnības darba
 tirgū.
 3) Eiropas Parlamenta un
 Padomes 2011. gada 5. aprīļa Regulā (ES)
 Nr. 492/2011 par darba ņēmēju brīvu pārvietošanos
 Savienībā (kodificēta redakcija)[19]
 noteikti mehānismi informācijas apkopošanai un izplatīšanai,
 kā arī apmaiņai un Komisijas 2012. gada 26. novembra
 Īstenošanas lēmumā 2012/733/ES ir paredzēti EURES (Eiropas
 Nodarbinātības dienestu) tīkla darbības noteikumi
 saskaņā ar minēto regulu. Šis tiesiskais regulējums ir
 jāpārskata, lai atspoguļotu jaunus mobilitātes veidus,
 stingrākas prasības taisnīgas mobilitātes jomā, to
 tehnoloģiju izmaiņas, kuras izmanto datu apmaiņā par
 brīvām darbvietām, dažādus darbā pieņemšanas
 kanālus, kurus izmanto darba meklētāji un darba devēji, un
 citu darba tirgus starpnieku augošo nozīmi līdzās valsts nodarbinātības
 dienestiem (VND) darbā pieņemšanas pakalpojumu sniegšanā.
 4) Lai palīdzētu
 darba ņēmējiem, uz kuriem attiecas tiesības brīvi
 pārvietoties, efektīvi īstenot šīs tiesības,
 saskaņā ar šo regulu palīdzība ir pieejama ikvienam
 Savienības valstspiederīgajam, kuram ir tiesības pieņemt un
 strādāt algotu darbu, un viņa ģimenes locekļiem
 saskaņā ar Līguma 45. pantu. Dalībvalstis ikvienam
 trešās valsts valstspiederīgajam, uz kuru saskaņā ar
 Savienības vai valsts tiesību aktiem attiecas vienlīdzīgas
 attieksmes princips, nodrošina tādu pašu piekļuvi šai jomai kā
 savas valsts valstspiederīgajiem.
 5) Augošā
 savstarpējā atkarība starp darba tirgiem prasa stiprināt
 sadarbību starp nodarbinātības dienestiem, lai nodrošinātu
 pārvietošanās brīvību visiem darba ņēmējiem,
 izmantojot brīvprātīgu un taisnīgu darbaspēka
 mobilitāti Savienībā saskaņā ar Līguma 46. panta
 a) punktu; un tādēļ starp dalībvalstīm un
 Komisiju būtu jāizveido kopīga sistēma sadarbībai
 attiecībā uz darbaspēka mobilitāti Savienībā.
 Šajā sistēmā būtu jāapvieno brīvās darbvietas
 visā Savienībā un iespēja pieteikties uz šīm brīvajām
 darbvietām (“informācijas apkopošana un izplatīšana”),
 jānosaka, kādus saistītus atbalsta pakalpojumus var saņemt
 darba ņēmēji un darba devēji, un jānodrošina
 kopīga pieeja tās informācijas apmaiņai, kas nepieciešama
 minētās sadarbības atvieglošanai.
 6) Izaugsmes un
 nodarbinātības paktā Eiropadome lūdza izpētīt
 iespēju EURES tīklā ietvert mācekļa praksi un
 stažēšanos; mācekļa praksi un stažēšanos var iekļaut
 šajā regulā, ja attiecīgās personas tiek uzskatītas
 par darba ņēmējiem, atsaucoties uz tiesībām, kas
 pilsoņiem piešķirtas saskaņā ar Līguma 45. pantu.
 Ir jāizveido atbilstoša vispārējas informācijas
 apmaiņa par mobilitāti attiecībā uz mācekļa
 praksi un stažēšanos Savienībā un jāizstrādā
 piemērota palīdzība šo amatu kandidātiem, balstoties uz informācijas
 par šiem piedāvājumiem apkopošanas un izplatīšanas
 mehānismu, ja šāda informācijas apkopošana un izplatīšana
 tiek uzskatīta par iespējamu saskaņā ar attiecīgajiem
 standartiem, kā arī pienācīgi ņemot vērā
 dalībvalstu kompetenci.
 7) Savienībā ir jānodrošina
 saskaņotāka informācijas apkopošana un izplatīšana,
 atbalsta pakalpojumi un informācijas apmaiņa par darbaspēka
 mobilitāti. Tāpēc paredzēts, ka EURES tīklu
 veido kā kopīgas sistēmas sadarbībai starp
 dalībvalstīm un Komisiju neatņemamu sastāvdaļu.
 Būtu jānosaka uzdevumi un pienākumi tādām tīkla
 darbībā iesaistītajām organizācijām kā
 Eiropas Komisija (“Eiropas Koordinācijas birojs”), dalībvalstu
 norīkotās iestādes darbībai valstu līmenī
 (“valsts koordinācijas biroji”) un organizācijas, kuras palīdz
 darba meklētājiem un darba devējiem (“EURES partneri”).
 8) Struktūrai
 Savienības līmenī (“Eiropas Koordinācijas birojs”)
 būtu jāveicina starpvalstu un pārrobežu sadarbība un
 atbalsts visām EURES darbībā iesaistītajām
 organizācijām, nodrošinot kopēju informāciju,
 apmācību pasākumus, rīkus un norādījumus.
 Šādai struktūrai arī būtu jābūt atbildīgai
 par Eiropas Darba mobilitātes portāla (EURES portāls),
 kopīgas IT platformas, izstrādi. Lai vadītu šo darbu,
 apspriežoties ar dalībvalstīm, būtu jāizstrādā
 daudzgadu darba programmas.
 9) Dalībvalstīm
 būtu jāizveido koordinācijas biroji valstu līmenī, lai
 sniegtu vispārēju atbalstu un palīdzību visām EURES
 darbībā iesaistītajām organizācijām savā
 teritorijā, jāatbalsta sadarbība ar kolēģiem
 citās dalībvalstīs un ar Eiropas Koordinācijas biroju. Šiem
 koordinācijas birojiem būtu jāuzdod risināt ar
 brīvajām darbvietām saistītās sūdzības un
 problēmas, kā arī pārbaudīt atbilstības
 jautājumus attiecībā uz brīvprātīgu un
 taisnīgu mobilitāti Savienībā.
 10) Sociālo partneru
 līdzdalība EURES tīklā dod ieguldījumu
 mobilitātes šķēršļu analīzē Savienībā,
 kā arī veicina taisnīgu un brīvprātīgu
 mobilitāti Savienībā, tostarp pārrobežu reģionos.
 Tāpēc sociālo partneru pārstāvji Savienības
 līmenī būtu jāiesaista vispārējā EURES
 tīkla pārvaldības struktūrā, bet valstu darba
 devēju organizācijas un arodbiedrības var pieteikties, lai
 kļūtu par EURES partneriem.
 11) EURES tīkla
 struktūra attiecībā uz organizācijām, kuras nav
 minētas iepriekš, jāveido elastīgi, pielāgojoties
 mainīgajam darbā pieņemšanas pakalpojumu tirgus tendencēm.
 Dažādu nodarbinātības dienestu rašanās kopā ar
 pārveidoto VND nozīmi attiecībā uz valsts darbā
 pieņemšanas pakalpojumiem norāda, ka dalībvalstīm un
 Eiropas Komisijai jāveic saskaņoti pasākumi, lai atvērtu EURES
 tīklu kā galveno rīku Savienībā, kas sniedz darbā
 pieņemšanas pakalpojumus ES iekšienē.
 12) Plašāka
 līdzdalība EURES tīklā sniedz sociālas,
 saimnieciskas un finansiālās priekšrocības. Tiek uzlabota
 pakalpojumu sniegšanas efektivitāte, atvieglojot partnerattiecību
 veidošanu, veicinot papildināmību un kvalitātes uzlabojumus.
 Tiek palielināta EURES tīkla tirgus daļa, ciktāl
 jauni dalībnieki dara pieejamas brīvas darbvietas, darba pieteikumus
 un dzīvesgājuma aprakstus (“CV”). Starpvalstu un pārrobežu
 sadarbība, kas ir galvenā EURES tīkla darbības
 iezīme, varētu veicināt inovatīvu mācību un
 nodarbinātības dienestu sadarbības veidu rašanos, tostarp
 brīvo darbvietu un atbalsta pakalpojumu kvalitātes standartus.
 Tādējādi palielinātos EURES tīkla nozīme,
 kurš ir viens no svarīgākajiem dalībvalstīm un Eiropas
 Komisijai pieejamiem rīkiem Savienībā, kas paredzēts
 konkrētu pasākumu atbalstam, lai nodrošinātu augsta
 līmeņa nodarbinātību Savienībā.
 13) Saskaņā ar savu
 kompetenci attiecībā uz darba tirgus organizēšanu, dalībvalstīm
 pašām būtu jābūt atbildīgām par organizāciju
 pilnvarošanu līdzdalībai EURES tīklā,
 kļūstot par EURES partneriem katra savā teritorijā.
 Attiecībā uz pilnvarošanas procesu jāievēro kopīgi
 obligātie kritēriji un ierobežots pamatnoteikumu kopums, lai
 nodrošinātu pārredzamību un vienlīdzīgas iespējas
 pievienoties EURES tīklam, neskarot elastīgumu, kas
 nepieciešams, lai tiktu ņemti vērā dažādi valsts
 nodarbinātības dienestu un citu darba tirgus dalībnieku
 sadarbības modeļi un veidi dalībvalstīs.
 14) Viens no EURES
 tīkla mērķiem ir atbalstīt taisnīgu darbaspēka
 mobilitāti ES iekšienē, un tāpēc kopīgos
 obligātajos kritērijos attiecībā uz organizāciju
 pilnvarošanu pievienoties EURES tīklam būtu jāietver
 prasība, ka šīs organizācijas apņemas pilnībā
 ievērot piemērojamos darba standartus un tiesību aktu
 prasības.
 15) Lai nodrošinātu, ka
 starp esošo EURES tīkla darbību, kuras pamatā ir
 ilgtermiņa sadarbība ar VND, un mērķi atvērt EURES
 tīklu jaunām organizācijām ir atbilstošs līdzsvars,
 būtu jānodrošina, ka VND ir īpaša vieta EURES
 tīklā. Būtu jāievieš pārejas periods, pēc kura
 arī uz VND līdzdalību pilnībā attiecas kopīgi
 obligātie kritēriji. Dalībvalstīm būtu
 jānodrošina, ka VND atbilst kopīgiem obligātajiem
 kritērijiem un regulā paredzētajiem pienākumiem.
 16) Lai paziņotu darba
 ņēmējiem un darba devējiem ticamu un aktuālu
 informāciju par dažādiem darbaspēka mobilitātes aspektiem
 Savienībā, EURES tīklam būtu jāsadarbojas ar
 citām iestādēm, dienestiem un Savienības tīkliem, ar
 kuriem atvieglo mobilitāti un informē iedzīvotājus par
 Savienības tiesību aktos paredzētajām tiesībām,
 piemēram, portālu “Tava Eiropa”, Eiropas jaunatnes portālu un SOLVIT,
 organizācijām, kuras ir atbildīgas par profesionālo
 kvalifikāciju atzīšanu, un iestādēm, kuras ir
 atbildīgas par vienlīdzīgas attieksmes pret darba
 ņēmējiem nodrošināšanu, analīzi, uzraudzību un
 atbalstīšanu un kuras ir norīkotas saskaņā ar Eiropas
 Parlamenta un Padomes Direktīvu ../2013/ES [par pasākumiem, ar
 ko veicina darba ņēmējiem piešķirto tiesību
 īstenošanu darba ņēmēju pārvietošanās
 brīvības jomā].
 17) Lai īstenotu
 tiesības uz pārvietošanās brīvību,
 jāizstrādā instrumenti informācijas apkopošanas un
 izplatīšanas atbalstam, t. i., informācijas apmaiņai par
 brīvajām darbvietām, darba pieteikumiem un CV, padarot darba
 tirgu pilnībā pieejamu gan darba ņēmējiem, gan darba
 devējiem saskaņā ar Līguma 46. panta d) punktu,
 un tāpēc Komisijai būtu jāizstrādā un jāvada
 kopīga IT platforma Savienības līmenī. Šo tiesību
 nodrošināšana nozīmē, ka darba ņēmējiem faktiski
 tiek dota iespēja piekļūt nodarbinātības
 iespējām visā Savienībā.
 18) Kopīgajai IT platformai,
 kurā apvieno brīvās darbvietas un iespēju pieteikties uz
 šīm brīvajām darbvietām, vienlaicīgi ļaujot darba
 meklētājiem un darba devējiem automātiski saskaņot
 datus ar dažādu kritēriju un līmeņu palīdzību,
 būtu jāveicina tāds līdzsvars Savienības darba
 tirgū, kurš radītu augsta līmeņa nodarbinātību un
 palīdzētu izvairīties no nopietna dzīves un
 nodarbinātības līmeņa apdraudējuma dažādos
 reģionos un ražošanas nozarēs.
 19) Juridiskā atbildība
 par kopīgajā IT platformā izvietotās informācijas
 būtisko un tehnisko kvalitāti, jo īpaši attiecībā uz
 datiem par brīvajām darbvietām, gulstas uz tās
 organizācijas pleciem, kura šo informāciju darījusi pieejamu
 saskaņā ar dalībvalstu tiesību aktiem un/vai
 dalībvalstu noteiktajiem standartiem. Komisijai būtu jāveicina
 sadarbība, lai padarītu iespējamu jebkādas krāpšanas
 vai ļaunprātīgas izmantošanas agrīnu atklāšanu
 attiecībā uz informācijas apmaiņu Eiropas līmenī.
 20) Kopīga prasmju,
 kompetenču, kvalifikāciju un profesiju klasifikācijas
 sistēma ir viens no vissvarīgākajiem rīkiem, kas dod
 iespēju Savienībā iesniegt darba pieteikumus tiešsaistē,
 tāpēc ir jāattīsta sadarbība starp
 dalībvalstīm un Eiropas Komisiju, lai nodrošinātu
 sadarbspēju un automātisku darba piemeklēšanu pāri
 robežām, tostarp veicot valstu klasifikācijas sistēmu
 saskaņošanu. Šajā saistībā būtu jāizmanto
 arī citi Eiropas formāti un rīki, ar kuriem nodrošina datu par
 prasmēm un kvalifikācijām salīdzināmību un
 pārredzamību, piemēram, Eiropas kvalifikāciju sistēma
 un vienota kvalifikāciju un kompetenču pārredzamības
 sistēma (Europass).
 21) Būtu jāizveido
 kopīga pieeja tiem pakalpojumiem, kurus sniedz EURES
 tīklā iesaistītās organizācijas (“atbalsta
 pakalpojumi”), un iespēju robežās būtu jānodrošina, ka
 darba ņēmējiem un darba devējiem, kuri meklē
 palīdzību attiecībā uz darbaspēka mobilitāti ES
 iekšienē, tiek piemērots vienlīdzīgas attieksmes princips,
 neraugoties uz viņu atrašanās vietu Savienībā, un
 tāpēc būtu jānosaka principi un noteikumi
 attiecībā uz atbalsta pakalpojumu pieejamību atsevišķu
 dalībvalstu teritorijā. Šī kopējā pieeja attiecas
 arī uz mācekļa praksi un stažēšanos, kas uzskatīta par
 darbu.
 22) Ja tiek nodrošinātas
 plašākas un vispārīgākas darbaspēka mobilitātes
 iespējas ES iekšienē, ieguvēji ir darba ņēmēji,
 un tāpēc jāuzlabo EURES tīkla potenciāls, lai
 sniegtu atbalstu darba ņēmējiem visā darba dzīves
 ciklā, nodrošinot pārejas un karjeru.
 23) Atbalsta pakalpojumi
 palīdzēs samazināt šķēršļus, ar kuriem saskaras
 darba meklētāji, īstenojot savas darba ņēmēju
 tiesības saskaņā ar Savienības tiesību aktiem, kā
 arī efektīvāk izmantot visas darba iespējas, tādējādi
 radot labākas individuālās nodarbinātības izredzes.
 24) Padziļināta
 darbaspēka pieprasījuma izpratne attiecībā uz
 profesijām, nozarēm un darba ņēmēju
 vajadzībām dotu ieguldījumu darba ņēmēju
 brīvas pārvietošanās tiesību īstenošanā
 Savienībā, un tāpēc atbalsta pakalpojumos jāietver
 kvalitatīva palīdzība darba devējiem, jo īpaši maziem
 un vidējiem uzņēmumiem. Ciešas darba attiecības starp
 nodarbinātības dienestiem un darba devējiem palielinās
 brīvo darbvietu un darba piemeklēšanai piemēroto kandidātu krātuvi,
 nodrošinās ceļu darba meklētājiem, īpaši no
 neaizsargātām grupām, un uzlabos informāciju par darba
 tirgu.
 25) Būtu jānosaka
 visām dalībvalstīm kopīgi atbalsta pakalpojumi,
 panākot vienprātību attiecībā uz dalībvalstu
 veiksmīgu informācijas, konsultāciju un padomu sniegšanas praksi
 darba meklētājiem un darba devējiem.
 26) Atbalsta pakalpojumi darba
 ņēmējiem ir saistīti ar Savienības tiesību aktos
 paredzētās darba ņēmēju pārvietošanās
 brīvības, kas ir viena no pamatbrīvībām, īstenošanu,
 un tiem būtu jābūt bez maksas. Tomēr atbalsta pakalpojumi
 darba devējiem drīkst būt par maksu saskaņā ar valstu
 praksi.
 27) Īpaša uzmanība
 būtu jāpievērš mobilitātes atbalstīšanai
 pārrobežu reģionos un pakalpojumu sniegšanai pārrobežu darba
 ņēmējiem, kuri dzīvo vienā, bet strādā
 citā dalībvalstī, risina ar dažādu valstu praksēm un
 tiesību sistēmām saistītos jautājumus un saskaras ar
 īpašiem administratīviem, juridiskiem un ar nodokļiem
 saistītiem mobilitātes šķēršļiem. Dalībvalstis
 var izveidot īpašas atbalsta struktūras, lai atvieglotu minēto
 mobilitāti, šajās struktūrās EURES tīkla
 ietvaros būtu jāņem vērā īpašās
 vajadzības tādās jomās kā informācija,
 norādījumi, pārrobežu darba piemeklēšana starp
 darbaspēka pieprasījumu un piedāvājumu un no tā
 izrietošā iekārtošana darbā.
 28) Darba tirgus
 pārredzamība un atbilstoša darba piemeklēšanas spēja ir
 darbaspēka mobilitātes priekšnoteikumi Savienībā.
 Labāku līdzsvaru starp darbaspēka piedāvājumu un
 pieprasījumu var panākt, izmantojot efektīvu sistēmu
 Savienības līmenī, kurā notiek informācijas
 apmaiņa par valstu un nozaru darbaspēka pārpalikumu un
 trūkumu, kas būtu jāizveido starp Komisiju un
 dalībvalstīm, lai pilnveidotu dalībvalstu mobilitātes
 politiku un veidotu praktiskas sadarbības pamatu EURES
 tīklā.
 29) Darba ņēmēju
 pārvietošanās brīvība un augsta līmeņa
 nodarbinātība ir cieši saistītas un rada vajadzību
 dalībvalstīm pilnveidot mobilitātes politiku, kas veicina
 labāku darba tirgus darbību Savienībā. Dalībvalstu
 mobilitātes politika būtu jāuzskata par sociālās un nodarbinātības
 politikas neatņemamu sastāvdaļu.
 30) Plānošanas periods
 būtu jānosaka tā, lai tas atbalstītu darbību
 koordināciju mobilitātes jomā Savienībā. Lai
 dalībvalstu darbības plāni būtu efektīvi, tajos
 būtu jāņem vērā dati par mobilitātes
 plūsmām un veidiem, esošo un paredzamo darbaspēka trūkuma
 un pārpalikuma datu analīze, darbā pieņemšanas prakse un
 pieredze EURES tīklā, un tajos būtu jāietver
 organizāciju rīcībā esošo resursu un rīku
 pārskats dalībvalstīs, lai veicinātu darbaspēka
 mobilitāti ES iekšienē.
 31) Valstu koordinācijas
 birojiem, kuri rīkojas dalībvalstu vārdā, kopā ar
 Eiropas Koordinācijas biroju būtu jāizmanto dalībvalstu
 apmaiņa ar darbības plānu projektiem par attiecīgo plānošanas
 periodu, lai novirzītu EURES tīkla resursus atbilstošām darbībām
 un projektiem un tādējādi vadītu EURES tīklu
 kā uz rezultātiem orientētu rīku, kas atbilst darba
 ņēmēju vajadzībām saskaņā ar darba tirgus
 dinamiku.
 32) Būtu jānosaka
 kopīgi rādītāji, lai iegūtu atbilstošu
 informāciju par EURES tīkla rezultātu izvērtējumu.
 Ar šiem rādītājiem būtu jāpalīdz EURES
 tīklā iesaistītajām organizācijām noteikt
 rezultātus un novērtēt sasniegto progresu, ņemot
 vērā visam EURES tīklam izvirzītos mērķus,
 tostarp tā ieguldījumu saskaņotas nodarbinātības
 stratēģijas īstenošanā atbilstīgi Līguma 145. pantam.
 33) Ja šajā regulā
 paredzētie pasākumi ietver personas datu apstrādi, tie
 jāveic saskaņā ar ES tiesību aktiem par personas datu
 aizsardzību[20], kā arī to valsts īstenošanas pasākumiem.
 34) Šajā regulā ir
 ievērotas pamattiesības un principi, kas noteikti Eiropas
 Savienības Pamattiesību hartā, kā minēts Līguma
 par Eiropas Savienību 6. pantā.
 35) Tā kā
 dalībvalstis nevar pietiekami labi sasniegt regulas mērķi,
 proti, izstrādāt kopīgu sistēmu sadarbībai starp
 dalībvalstīm, lai apvienotu brīvās darbvietas un
 iespēju pieteikties uz šīm brīvajām darbvietām un
 veicinātu līdzsvara sasniegšanu starp piedāvājumu un
 pieprasījumu nodarbinātības tirgū, un minētās
 rīcības mēroga un ietekmes dēļ šo mērķi var
 labāk sasniegt Savienības līmenī, Savienība var
 pieņemt pasākumus saskaņā ar Līguma par Eiropas
 Savienību 5. pantā noteikto subsidiaritātes principu.
 Saskaņā ar minētajā 5. pantā noteikto
 proporcionalitātes principu šajā regulā paredz vienīgi tos
 pasākumus, kas ir vajadzīgi minētā mērķa sasniegšanai.
 36) Komisija saskaņā ar
 Līguma 290. pantu būtu jāpilnvaro pieņemt
 deleģētos aktus, lai nodrošinātu, ka tā var grozīt
 dalībvalstīm noteiktos pienākumus pilnvarot organizācijas
 pievienoties EURES tīklam, lai kļūtu par EURES
 partneriem, un izstrādāt kopīgus rādītājus šo
 organizāciju darbības izvērtēšanai, ņemot
 vērā to piemērošanas laikā gūto pieredzi vai darba
 tirgū radušās vajadzības. Ir īpaši svarīgi, ka
 Komisija, veicot sagatavošanas darbus, rīko atbilstīgas
 apspriešanās, tostarp ar ekspertiem. Komisijai, sagatavojot un
 izstrādājot deleģētos aktus, jānodrošina
 vienlaicīga, savlaicīga un atbilstīga attiecīgo dokumentu
 nosūtīšana Eiropas Parlamentam un Padomei.
 37) Komisijai būtu
 jāpiešķir īstenošanas pilnvaras, lai nodrošinātu
 vienādus nosacījumus attiecībā uz to tehnisko standartu un
 formātu īstenošanu, ko piemēro informācijas apkopošanai un
 izplatīšanai, automātiskai darba piemeklēšanai, kā arī
 attiecībā uz dalībvalstu starpā notiekošās
 informācijas apmaiņas modeļiem un procedūrām. Šīs
 pilnvaras būtu jāīsteno saskaņā ar Eiropas Parlamenta
 un Padomes 2011. gada 16. februāra Regulu (ES) Nr. 182/2011,
 ar ko nosaka normas un vispārīgus principus par dalībvalstu
 kontroles mehānismiem, kuri attiecas uz Komisijas īstenošanas
 pilnvaru izmantošanu,
 IR PIEŅĒMUŠI ŠO REGULU.
 I NODAĻA
 VISPĀRĒJIE NOTEIKUMI
 1. pants
 Priekšmets
 1. Regulas mērķis ir
 veicināt darba ņēmēju pārvietošanās
 brīvības īstenošanu Savienībā saskaņā ar
 LESD 45. pantu, izstrādājot kopīgu sistēmu
 sadarbībai starp dalībvalstīm un Komisiju.
 2. Pirmā punkta
 nolūkā regulā paredzēti mērķi, principi un
 noteikumi tādās jomās kā
 (a)
 sadarbība starp dalībvalstīm un
 Komisiju attiecībā uz datu apmaiņu par brīvajām
 darbvietām, darba pieteikumiem un CV un tai sekojoša darba
 ņēmēju iekārtošana darbā;
 (b)
 dalībvalstu darbības un dalībvalstu
 savstarpējas darbības, lai veicinātu līdzsvara sasniegšanu
 starp piedāvājumu un pieprasījumu Savienības darba
 tirgū ar nolūku nodrošināt augsta līmeņa
 nodarbinātību;
 (c)
 Eiropas Nodarbinātības dienestu
 tīkla darbība starp dalībvalstīm un Komisiju;
 (d)
 saistītie mobilitātes atbalsta
 pakalpojumi darba ņēmējiem un darba devējiem.
 2. pants
 Definīcijas
 Šajā regulā izmanto šādas
 definīcijas:
 (b)
 “valsts nodarbinātības dienesti” ir
 tādas dalībvalstu organizācijas, kā daļa no
 attiecīgajām ministrijām, valsts organizācijām vai
 sabiedrībām, kas ir publisko tiesību subjekti un kuras ir
 atbildīgas par aktīvas darba tirgus politikas īstenošanu un
 nodarbinātības pakalpojumu sniegšanu sabiedrības interesēs;
 (c)
 “nodarbinātības dienesti” ir ikviena juridiska
 vai fiziska persona, kas likumīgi darbojas dalībvalstī un sniedz
 darba meklētājiem ar darba atrašanu saistītus pakalpojumus un
 darba devējiem ar darba ņēmēju pieņemšanu darbā
 saistītus pakalpojumus;
 (d)
 "brīvā darbvieta"
 nozīmē nodarbinātības piedāvājumu, tostarp
 mācekļa praksi un stažēšanos, ko uzskata par darbu;
 (e)
 “informācijas apkopošana un izplatīšana”
 ir informācijas par brīvajām darbvietām, darba pieteikumiem
 un CV apmaiņa un apstrāde;
 (f)
 “kopīga IT platforma” ir IT
 infrastruktūra un ar to saistītās platformas, kas
 izstrādātas Eiropas līmenī, lai veiktu informācijas
 apkopošanu un izplatīšanu;
 (g)
 darba ņēmēja “iekārtošana
 darbā” pie darba devēja, ko veic nodarbinātības dienests,
 vai darba ņēmēja “pieņemšana darbā” pie darba
 devēja ir starpnieka pakalpojuma sniegšana starp piedāvājumu un
 pieprasījumu, kura mērķis ir aizpildīt brīvo
 darbvietu;
 (h)
 “pārrobežu darba ņēmējs” ir
 ikviens darba ņēmējs, kurš strādā algotu darbu
 dalībvalstī un dzīvo citā dalībvalstī, kurā
 parasti atgriežas katru dienu vai vismaz reizi nedēļā.
 II NODAĻA
 EURES TĪKLA IZVEIDE
 3. pants
 Izveide
 Ar šo regulu tiek izveidots Eiropas
 Nodarbinātības dienestu tīkls (“EURES tīkls”).
 4. pants
 Struktūra, uzdevumi un kopīgie pienākumi
 1. EURES tīkls
 ietver šādas organizāciju kategorijas:
 (a)
 Eiropas Komisija, kas, izmantojot Eiropas
 Koordinācijas biroju, ir atbildīga par palīdzību EURES
 tīklam darbību veikšanā;
 (b)
 EURES
 dalībnieki — dalībvalstu norīkotas iestādes, kas ir
 atbildīgas par šīs regulas piemērošanu attiecīgajā
 dalībvalstī, t. i., valsts koordinācijas biroji;
 (c)
 EURES partneri —
 organizācijas, kuras dalībvalstis ir pilnvarojušas sniegt valsts,
 reģiona un/vai vietēja līmeņa atbalstu, apkopojot un
 izplatot informāciju un piedāvājot atbalsta pakalpojumus darba
 ņēmējiem un darba devējiem.
 2. Atbilstīgi attiecīgajiem
 uzdevumiem un pienākumiem visas EURES tīklā
 iesaistītās organizācijas, cieši sadarbojoties, aktīvi
 nodrošina iespējas, kuras piedāvā darbaspēka
 mobilitāte Savienībā, un cenšas uzlabot veidus un
 līdzekļus, kā darba ņēmējiem un darba
 devējiem izmantot šīs iespējas vietējā,
 reģionālā, valsts un Eiropas līmenī.
 5. pants
 Mērķi
 EURES tīkls paredzēts, lai
 sekmētu šādu mērķu sasniegšanu:
 (i)
 veicināt to tiesību īstenošanu, kas
 paredzētas LESD 45. pantā un noteikumos Eiropas Parlamenta un
 Padomes 2011. gada 5. aprīļa Regulā (ES)
 Nr. 492/2011 par darba ņēmēju brīvu pārvietošanos
 Savienībā[21];
 (j)
 saskaņotas stratēģijas
 īstenošana attiecībā uz darbaspēku atbilstīgi LESD 145. pantam;
 (k)
 labāka darba tirgus darbība un
 integrācija Savienībā;
 (l)
 augoša taisnīga un brīvprātīga
 ģeogrāfiska un profesionāla mobilitāte Savienībā;
 (m)
 no darba tirgus izslēgtu personu
 sociālā iekļaušana un integrācija.
 6. pants
 Eiropas Koordinācijas biroja pienākumi
 1. Eiropas Koordinācijas
 birojs uzņemas šādus pienākumus:
 (a)
 noteikt saskaņotu sistēmu un sniegt
 horizontālu atbalstu EURES tīklam, tostarp
 i) sadarbībā ar citiem
 attiecīgajiem Savienības informācijas, konsultāciju
 dienestiem vai tīkliem un iniciatīvām pārvaldīt un
 attīstīt Eiropas darba mobilitātes portālu (“EURES
 portāls”) un saistītos IT pakalpojumus, tostarp sistēmas un
 procedūras, lai apmainītos ar informāciju par brīvajām
 darbvietām, darba pieteikumiem un CV un tādiem papilddokumentiem
 kā kvalifikācijas apliecības u. c.;
 ii) nodrošināt informācijas un
 saziņas pasākumus;
 iii) nodrošināt kopīgu
 apmācības programmu EURES personālam;
 iv) veicināt sadarbības tīklu
 veidošanu, apmaiņu ar labāko praksi un savstarpēju
 mācīšanos EURES tīklā;
 (b)
 analizēt ģeogrāfisko un
 profesionālo mobilitāti;
 (c)
 izstrādāt atbilstošu sistēmu
 sadarbībai un informācijas apkopošanai un izplatīšanai
 Savienībā attiecībā uz mācekļa praksi un
 stažēšanos saskaņā ar šo regulu;
 (d)
 veikt EURES darbības un tā nodarbinātības
 rādītāju uzraudzību un novērtēšanu
 sadarbībā ar EURES dalībniekiem.
 2. Daudzgadu darba programmas
 tiek izstrādātas, apspriežoties ar 11. pantā minēto EURES
 koordinācijas grupu.
 7. pants
 Valstu koordinācijas biroju pienākumi
 1. Katrs valsts
 koordinācijas birojs ir atbildīgs par
 (e)
 sadarbību ar Komisiju un citām
 dalībvalstīm informācijas apkopošanas un izplatīšanas jomā
 saskaņā ar III nodaļu;
 (f)
 EURES darba
 organizēšanu dalībvalstī, tostarp atbalsta pakalpojumu sniegšanu
 saskaņā ar IV nodaļu;
 (g)
 attiecīgās dalībvalsts darbību
 koordinēšanu iekšienē un ar citām dalībvalstīm
 saskaņā ar V nodaļu.
 2. Valsts koordinācijas
 birojs īsteno arī horizontālu atbalstu valsts līmenī,
 kuru nodrošina Eiropas Koordinācijas birojs, kā minēts 6. pantā,
 vajadzības gadījumā cieši sadarbojoties ar Eiropas
 Koordinācijas biroju un citu valstu koordinācijas birojiem.
 Minētās horizontālās atbalsta darbības ietver:
 (h)
 informācijas vākšanu un pārbaudi par
 EURES partneriem, kuri darbojas no savas valsts teritorijas, par
 darbībām, kā arī darba ņēmējiem un darba
 devējiem sniegto atbalsta pakalpojumu apjomu, lai publicētu šo
 informāciju, tostarp EURES portālā;
 (i)
 sagatavošanās kursu nodrošināšanu
 saistībā ar EURES darbību, personāla atlasi
 līdzdalībai kopējā apmācību programmā un
 savstarpējos mācību pasākumos;
 (j)
 ar 28. un 29. pantu saistīto datu
 vākšanu un analīzi.
 3. Ar nolūku publicēt,
 tostarp EURES portālā, valsts koordinācijas birojs darba
 ņēmēju un darba devēju interesēs pārbauda,
 regulāri atjaunina un savlaicīgi izplata šādu valsts
 līmenī pieejamo informāciju un norādījumus:
 (k)
 dzīves un darba apstākļi;
 (l)
 administratīvās procedūras
 attiecībā uz nodarbinātību;
 (m)
 darba ņēmējiem piemērojamie
 noteikumi;
 (n)
 mācekļa prakse un stažēšanās;
 (o)
 vajadzības gadījumā pārrobežu
 darba ņēmēju stāvoklis, īpaši pārrobežu
 reģionos.
 Vajadzības gadījumā valsts
 koordinācijas birojs var pārbaudīt un izplatīt
 informāciju, sadarbojoties ar citiem informācijas un
 konsultāciju dienestiem un tīkliem, kā arī ar
 attiecīgajām iestādēm valstu līmenī, tostarp
 tām, kas minētas 5. pantā [Eiropas Parlamenta un Padomes
 Direktīva 2013/.../ES par pasākumiem, ar ko veicina darba
 ņēmējiem piešķirto tiesību īstenošanu darba
 ņēmēju pārvietošanās brīvības jomā][22].
 4. Valsts koordinācijas
 birojs sniedz vispārēju atbalstu EURES tīklā
 iesaistītajām organizācijām savā teritorijā
 attiecībā uz sadarbību ar EURES kolēģiem
 citās dalībvalstīs. Tas ietver atbalstu sūdzību gadījumos,
 kas saistīti ar brīvajām darbvietām un pieņemšanu
 darbā, izmantojot EURES, kā arī sadarbību ar
 tādām valsts iestādēm kā darba inspekcijas.
 5. Valsts koordinācijas
 birojs veicina sadarbību ar tādām ieinteresētajām
 personām kā profesionālās orientācijas dienesti,
 universitātes, tirdzniecības palātas un organizācijas,
 kuras ir iesaistītas mācekļa prakses un stažēšanās
 shēmās.
 6. Katra dalībvalsts
 nodrošina, ka tās valsts koordinācijas birojs saņem
 personālu un citus resursus, kas nepieciešami regulā noteikto
 uzdevumu veikšanai.
 7. Valsts koordinācijas
 biroju vada valsts koordinators, kurš ir 11. pantā minētās
 koordinācijas grupas loceklis.
 8. pants
 EURES partneru pilnvarošana
 1. Katra dalībvalsts
 izstrādā sistēmu, lai pilnvarotu EURES partnerus piedalīties
 EURES tīklā, uzraudzītu to darbības un
 atbilstību valsts un Savienības tiesību aktiem, piemērojot
 šo regulu. Šī sistēma ir pārredzama, samērīga un
 palīdz ievērot vienlīdzīgas attieksmes principu
 attiecībā uz pieteikuma iesniedzējām
 organizācijām un tiesību aktos paredzēto kārtību.
 2. Dalībvalstis
 informē Eiropas Koordinācijas biroju par valstīs
 ieviestajām sistēmām un attiecīgi EURES partneriem,
 kurus tās pilnvarojušas piedalīties EURES tīklā.
 3. Ikviens
 nodarbinātības dienests, kurš likumīgi darbojas
 dalībvalstī, var pieprasīt, lai to pilnvaro piedalīties EURES
 tīklā kā EURES partnerim šajā dalībvalstī
 saskaņā ar šajā regulā paredzētajiem nosacījumiem
 un dalībvalstī izstrādāto sistēmu.
 4. EURES partneri ir
 pilnvaroti piedalīties EURES tīklā saskaņā ar
 pielikumā paredzētajiem kopīgajiem obligātajiem
 kritērijiem.
 5. Kopīgi obligātie
 kritēriji tiek piemēroti, neskarot papildu kritērijus vai
 prasības, kuras dalībvalsts uzskata par vajadzīgu piemērot,
 lai nodrošinātu pareizu nodarbinātības dienestiem piemērojamo
 noteikumu izpildi un efektīvu darba tirgus politikas pārvaldību
 savas valsts teritorijā. Lai nodrošinātu pārredzamību,
 šādi kritēriji un prasības ir 1. punktā
 minētās sistēmas neatņemama sastāvdaļa.
 6. EURES partneri var
 ietvert citus EURES partnerus vai citas organizācijas, lai
 kopā nodrošinātu atbilstību pielikumā minētajiem
 kritērijiem. Šādos gadījumos papildu nosacījums
 līdzdalībai EURES tīklā ir atbilstošu
 partnerattiecību turpmāka pastāvēšana.
 7. Lai grozītu pielikumu,
 Komisija tiek pilnvarota pieņemt deleģētus aktus
 saskaņā ar 33. pantā minēto procedūru.
 8. Komisija drīkst,
 izmantojot īstenošanas aktus, apstiprināt paraugu, kurā apraksta
 valsts sistēmu un dalībvalstu starpā notiekošās
 informācijas apmaiņas procedūras valsts sistēmā. Komisija
 pieņem šos īstenošanas aktus saskaņā ar 34. panta 2. punktā
 minēto konsultēšanās procedūru.
 9. pants
 EURES partneru pienākumi
 1. Pieteikuma iesniedzējas
 organizācijas var izvēlēties piedalīties EURES
 tīklā saskaņā ar šādām darbībām:
 (p)
 papildināt brīvo darbvietu apkopojumu
 saskaņā ar 14. panta 1. punkta a) apakšpunktu;
 (q)
 papildināt darba pieteikumu un CV apkopojumu
 saskaņā ar 14. panta 1. punkta b) apakšpunktu;
 (r)
 sniegt atbalsta pakalpojumus darba
 ņēmējiem un darba devējiem saskaņā ar
 IV nodaļu; vai
 (s)
 a)‒c) apakšpunktu kombinācija.
 2. EURES partneri
 izraugās vienu vai vairākus tādus kontaktpunktus kā
 darbā iekārtošanas un pieņemšanas biroji, informācijas
 centri, pašapkalpošanās rīki u. c., kur darba
 ņēmēji un darba devēji var saņemt atbalstu
 attiecībā uz informācijas apkopošanu un izplatīšanu un/vai
 piekļuvi atbalsta pakalpojumiem saskaņā ar šo regulu.
 Kontaktpunkti var balstīties arī uz personāla apmaiņas
 programmām, sadarbības koordinatoru nosūtīšanu vai ietvert
 kopējas darbā iekārtošanas aģentūras.
 3. Kontaktpunktos skaidri
 norāda, kādu atbalsta pakalpojumu apjomu tie sniedz darba
 ņēmējiem un darba devējiem.
 4. Dalībvalstis drīkst
 prasīt, lai EURES partneri dod ieguldījumu:
 (t)
 15. panta 5. punktā minētā
 valsts centra darbībā, prasot maksu vai citā veidā;
 (u)
 26. un 27. pantā minētajā
 informācijas apmaiņā;
 (v)
 28. pantā minētajā
 plānošanas periodā;
 (w)
 datu vākšanā saskaņā ar 29. pantu.
 Dalībvalstis pieņem lēmumu par
 minētā ieguldījuma kārtību valsts sistēmā,
 pamatojoties uz proporcionalitātes principu un ņemot vērā
 tādus faktorus kā EURES partneru administratīvā
 spēja un līdzdalības pakāpe EURES tīklā,
 kā minēts 1. punktā.
 10. pants
 Valsts nodarbinātības dienestu nozīme
 1. Dalībvalstis var
 deleģēt valsts nodarbinātības dienestiem
 vispārējus uzdevumus vai darbības, kas saistītas ar darba
 organizēšanu saskaņā ar šo regulu, piemēram, valsts
 sistēmu attīstība un vadība EURES partneru
 pilnvarošanai vai 20. pantā minētās pamatinformācijas
 sagatavošana un izplatīšana.
 2. Dalībvalstis var
 uzticēt 21.‒23. pantā minēto atbalsta pakalpojumu
 sniegšanu valsts nodarbinātības dienestiem, ja tie piedalās EURES
 tīklā vai nu kā EURES partneris, kas pilnvarots
 saskaņā ar 8. pantu un šīs regulas pielikumu, vai kā EURES
 partneris, pamatojoties uz 3. punktā minēto atbrīvojumu.
 3. Dalībvalstis drīkst
 piemērot atbrīvojumu no 8. panta un šīs regulas pielikuma
 īstenošanas pārskata ne vairāk kā piecus gadus no datuma,
 kad šo regulu sāk piemērot, tiem valsts nodarbinātības
 dienestiem, kuri piedalījušies EURES tīklā šīs
 regulas spēkā stāšanās brīdī saskaņā ar
 Komisijas Īstenošanas lēmumu Nr. 2012/733/ES un/vai
 vajadzības gadījumā Komisijas Lēmumu Nr. 2003/8/EK.
 Dalībvalstis informē Komisiju par piešķirtajiem
 atbrīvojumiem.
 11. pants
 Koordinācijas grupa
 1. Koordinācijas grupas
 sastāvā ietilpst Eiropas Koordinācijas biroja un valstu
 koordinācijas biroju pārstāvji.
 2. Koordinācijas grupa
 atbalsta šīs regulas īstenošanu, apmainoties ar informāciju un
 izstrādājot norādījumus. Jo īpaši tā palīdz
 sagatavot 14. panta 8. punktā un 16. panta 5. punktā
 minēto tehnisko standartu projektus un formātus.
 3. Eiropas Koordinācijas
 birojs organizē koordinācijas grupu sanāksmes un vada tās.
 Tas aicina sociālo partneru
 pārstāvjus Savienības līmenī apmeklēt šīs
 sanāksmes.
 12. pants
 Kopīga identitāte un preču zīme
 1. Nosaukumu “EURES”
 izmanto tikai darbībām, kas saistītas ar EURES tīklu
 saskaņā ar šo regulu. To atveido ar standarta logotipu tāda
 grafiska attēla veidā, ko apstiprinājis Eiropas
 Koordinācijas birojs.
 2. Lai nodrošinātu
 kopīgu vizuālo identitāti, visas EURES tīklā
 iesaistītās organizācijas, kas minētas 3. pantā,
 ar EURES tīklu un šo regulu saistītajās
 darbībās izmanto šo EURES pakalpojumu zīmi, kā
 arī tam raksturīgo logotipu, kas Iekšējā tirgus
 saskaņošanas birojā (ITSB) reģistrēts kā Kopienas
 preču zīme.
 3. EURES tīklā
 iesaistītās organizācijas nodrošina, ka to sniegtā
 informācija un reklāmas materiāli ir saskaņoti ar
 kopējiem EURES tīkla veiktajiem informēšanas
 pasākumiem un ar informāciju, kuru sniedz Eiropas Koordinācijas
 birojs.
 4. Tikai Eiropas Koordinācijas
 birojam ir tiesības piešķirt trešām pusēm atļauju
 izmantot EURES logotipu, un par to birojs atbilstoši informē
 attiecīgās organizācijas.
 5. EURES tīklā
 iesaistītās organizācijas nekavējoties informē Eiropas
 Koordinācijas biroju par visiem gadījumiem, kad trešās puses vai
 trešās valstis ļaunprātīgi izmanto logotipu.
 13. pants
 Sadarbība
 1. Eiropas Koordinācijas
 birojs veicina EURES tīkla sadarbību ar citiem Savienības
 informācijas un konsultāciju dienestiem un tīkliem.
 2. Valsts koordinācijas biroji
 sadarbojas ar 1. punktā minētajiem dienestiem un tīkliem
 Savienības, valsts, reģionālā un vietējā
 līmenī, lai panāktu sinerģiju un izvairītos no
 pārklāšanās, un vajadzības gadījumā iesaista EURES
 partnerus.
 3. Dalībvalstis cenšas
 izstrādāt centralizētus risinājumus saziņai ar darba
 ņēmējiem un darba devējiem attiecībā uz EURES
 tīkla kopīgām darbībām un minētajiem dienestiem
 un tīkliem.
 III NODAĻA
 KOPĪGA IT PLATFORMA
 14. pants
 Kopīgas IT platformas organizēšana
 1. Lai apkopotu
 nodarbinātības piedāvājumus un nodarbinātības
 pieteikumus, katra dalībvalsts EURES portālā dara
 pieejamas:
 (x)
 visas valsts nodarbinātības dienestos
 pieejamās brīvās darbvietas, kā arī brīvās
 darbvietas, par kurām informē EURES partneri;
 (y)
 visus valsts nodarbinātības dienestos pieejamos
 darba pieteikumus un CV, kā arī darba pieteikumus un CV, par kuriem
 informē EURES partneri, ja attiecīgie darba
 ņēmēji ir devuši piekrišanu darīt šo informāciju
 pieejamu EURES portālā saskaņā ar 3. punktā
 minētajiem nosacījumiem.
 2. Darot pieejamus datus par
 brīvajām darbvietām EURES portālā,
 dalībvalstis
 (z)
 nešķiro darba līgumus ne pēc to
 veida un ilguma, ne pēc darba devēja nodomiem attiecībā uz
 darbā pieņemšanu;
 (aa)
 drīkst izslēgt tās brīvās
 darbvietas, kuras, ņemot vērā to veidu vai valsts tiesību
 aktus, ir pieejamas tikai konkrētās valsts iedzīvotājiem.
 3. 1. punkta
 b) apakšpunktā minētā darba ņēmēju
 piekrišana ir skaidra, nepārprotama, brīvprātīga,
 konkrēta un pamatota. Darba ņēmēji drīkst katrā
 laikā atsaukt savu piekrišanu un pieprasīt dzēst vai grozīt
 jebkurus datus, kuri darīti pieejami. Darba ņēmēji var
 izvēlēties no vairākiem risinājumiem, kā ierobežot
 piekļuvi saviem datiem vai to konkrētām daļām.
 4. Dalībvalstu
 rīcībā ir mehānismi un standarti, lai nodrošinātu datu
 par brīvajām darbvietām un CV būtisko un tehnisko
 kvalitāti.
 5. Tās apmainās ar
 informāciju par 4. punktā minētajiem mehānismiem un
 standartiem, kā arī par standartiem, kas attiecas uz datu
 drošību un datu aizsardzību. Tās sadarbojas savstarpēji un
 ar Eiropas Koordinācijas biroju, īpaši, ja tiek saņemtas
 sūdzības, un gadījumos, kad brīvās darbvietas tiek
 uzskatītas par neatbilstošām valsts tiesību aktu
 piemērojamajiem standartiem.
 6. Tās nodrošina, ka datu
 kvalitātes uzraudzības vajadzībām avoti var tikt izsekoti.
 7. Lai nodrošinātu
 nodarbinātības piedāvājumu piemeklēšanu
 nodarbinātības pieteikumiem, katra dalībvalsts sniedz 1. punktā
 minēto informāciju, izmantojot vienotu sistēmu.
 8. Izmantojot īstenošanas
 aktus, Komisija apstiprina nepieciešamos tehniskos standartus un formātus,
 kuri paredzēti 7. punktā minētās vienotās
 sistēmas izveidei. Komisija pieņem šos īstenošanas aktus
 saskaņā ar 34. panta 3. punktā minēto
 pārbaudes procedūru.
 15. pants
 Piekļuve kopīgai IT platformai valsts līmenī
 1. Valsts
 nodarbinātības dienesti nodrošina, ka visi to
 pārvaldītie — centrālie, reģionālie vai
 vietējie — darba meklēšanas portāli ir saistīti ar EURES
 portālu un EURES portāls ir skaidri saskatāms un
 izmantojams meklēšanas vajadzībām.
 2. Valsts
 nodarbinātības dienesti cenšas panākt vienošanos ar citiem
 nodarbinātības dienestiem, kuri darbojas dalībvalsts
 teritorijā, lai nodrošinātu 1. punktā minētā
 principa piemērojamību arī attiecībā uz šo dienestu
 pārvaldītajiem tiešsaistes darba meklēšanas rīkiem.
 3. Dalībvalstis nodrošina,
 ka iekšējos rīkos sociālajiem darbiniekiem, kurus pārvalda
 dalībvalsts nodarbinātības dienesti, visas brīvās
 darbvietas, darba pieteikumi un CV, kas darīti pieejami EURES portālā,
 ir pieejami vienlīdzīgi ar valsts datiem šajos rīkos.
 4. Attiecīgie EURES
 partneri arī piemēro 1. un 3. punktā minētos
 principus saskaņā ar šo organizāciju izdarīto izvēli
 atbilstīgi 9. panta 1. punktam.
 5. Dalībvalstis izveido
 valsts centru, lai varētu pārsūtīt uz EURES
 portālu informāciju par brīvajām darbvietām, darba
 pieteikumiem un CV, ko pieejamu darījusi organizācija, kas vēlas
 dalīties šajā informācijā ar EURES portālu.
 6. Dalībvalstis cenšas
 izstrādāt centralizētus risinājumus saziņai ar
 pārrobežu darba ņēmējiem un darba devējiem tajos
 pārrobežu reģionos, kuros attiecīgās dalībvalstis
 uzskata par vajadzīgu izveidot īpašas sadarbības un pakalpojumu
 struktūras.
 16. pants
 Automātiska darba piemeklēšana, izmantojot kopīgu IT
 platformu
 1. Komisija izstrādā
 Eiropas prasmju, kompetenču, kvalifikāciju un profesiju
 klasifikāciju. Šī klasifikācija ir rīks, kurš
 paredzēts, lai atvieglotu darba pieteikumu iesniegšanu tiešsaistē
 pāri robežām Eiropas Savienībā, veicot darba
 piemeklēšanu, nosakot trūkstošās prasmes, atzīstot
 kvalifikācijas un sniedzot profesionālās orientācijas
 pakalpojumus EURES portālā.
 2. Dalībvalstis sadarbojas
 cita ar citu un ar Eiropas Savienību, lai nodrošinātu
 sadarbspēju starp valstu sistēmām un 1. punktā
 minēto klasifikāciju.
 3. Tāpēc līdz 2017. gada
 1. janvārim katra dalībvalsts veiks sākotnējo valsts,
 reģionālo un nozaru klasifikāciju uzskaiti, lai saskaņotu
 ar 1. punktā minēto klasifikāciju, un pēc uzskaites
 izmantošanas uzsākšanas, pamatojoties uz Eiropas Koordinācijas biroja
 lietojumprogrammu, to regulāri atjauninās, lai papildinātu ar
 jaunākajiem darbā iekārtošanas pakalpojumiem.
 4. Komisija sniedz tehnisku
 atbalstu dalībvalstīm, kuras aizstāj valsts klasifikāciju
 ar 1. punktā minēto klasifikāciju.
 5. Izmantojot īstenošanas
 aktus, Komisija apstiprina nepieciešamos tehniskos standartus un formātus,
 kuri paredzēti 1. punktā minētās klasifikācijas
 darbībai. Komisija pieņem šos īstenošanas aktus
 saskaņā ar 34. panta 3. punktā minēto
 pārbaudes procedūru.
 17. pants
 Atviegloti piekļuves mehānismi darba ņēmējiem un
 darba devējiem
 1. Valsts
 nodarbinātības dienesti nodrošina, ka darba ņēmēji,
 kas izmanto to pakalpojumus, lai darītu pieejamus darba pieteikumu un/vai
 CV, var izvēlēties, ka attiecīgie nodarbinātības
 dienesti palīdz minētajiem darba ņēmējiem
 reģistrēties EURES portālā, izmantojot 15. panta
 5. punktā minēto valsts centru.
 2. Valsts
 nodarbinātības dienesti izveido līdzīgu mehānismu, lai
 veicinātu reģistrēšanos kā darba devējam EURES
 portālā, tiem darba devējiem, kuri izmanto šos pakalpojumus, lai
 publicētu informāciju par brīvajām darbvietām valsts
 līmenī vai nu tieši darba meklēšanas portālos, vai
 citās dalībvalstu atbalstītās platformās.
 3. Attiecīgie EURES
 partneri piemēros 1. un 2. punktā minētos principus
 saskaņā ar izvēli, kuru organizācijas izdarījušas
 atbilstīgi 9. panta 1. punktam.
 4. Darba ņēmēju
 un darba devēju rīcībā ir piekļuve
 vispārējai informācijai par to, kā, kad un kur viņi
 var atjaunināt, pārskatīt vai atsaukt attiecīgos datus.
 IV NODAĻA
 ATBALSTA PAKALPOJUMI
 18. pants
 Principi
 1. Dalībvalstis nodrošina,
 ka darba ņēmēji un darba devēji var saņemt piekļuvi
 atbalsta pakalpojumiem valsts līmenī.
 2. Dalībvalstis atbalsta
 saskaņotas pieejas izstrādi šādiem pakalpojumiem valsts
 līmenī.
 3. Dalībvalstis nodrošina,
 ka EURES partneri sniedz 20.‒23. pantā minētos
 atbalsta pakalpojumus, izmantojot:
 (bb)
 attiecīgo dalībvalstu valsts
 nodarbinātības dienestus saskaņā ar 10. pantu;
 (cc)
 organizācijas, par kuru rīcību ir
 atbildīgi attiecīgās dalībvalsts valsts
 nodarbinātības dienesti, pamatojoties uz deleģēšanu,
 ārpakalpojuma izmantošanu vai speciāliem nolīgumiem, kas noslēgti
 vai nu ar minētajiem valsts nodarbinātības dienestiem, vai ar
 citām iestādēm par minēto organizāciju sniegtajiem
 pakalpojumiem;
 (dd)
 vienu vai vairākus EURES partnerus vai
 (ee)
 a)‒c) apakšpunktu kombināciju.
 4. Katrā
 dalībvalstī 20.‒23. pantā minētos atbalsta pakalpojumus
 sniedz vismaz organizācijas, kas minētas 3. punkta a) vai b)
 apakšpunktā.
 5. Atbalsta pakalpojumi darba
 ņēmējiem, kā noteikts 20., 22. un 23. pantā,
 un 17. panta 1. punktā minētā palīdzība
 saistībā ar reģistrēšanos EURES portālā ir
 bez maksas.
 6. Par 21. un 22. pantā
 minētajiem atbalsta pakalpojumiem un par piekļuvi 17. panta 2. punktā
 minēto palīdzību saistībā ar reģistrēšanos EURES
 portālā no darba devējiem var iekasēt maksu. Maksa, kuru
 iekasē par EURES pakalpojumiem un kuru piemēro citiem attiecīgo
 organizāciju sniegtiem salīdzināmiem pakalpojumiem,
 nedrīkst atšķirties.
 7. Attiecīgie EURES
 partneri, izmantojot savus informācijas kanālus, skaidri informē
 darba ņēmējus un darba devējus par sniegto atbalsta
 pakalpojumu klāstu, par to, kur un kad šie pakalpojumi ir pieejami, un
 saskaņā ar kādiem nosacījumiem tiek piešķirta
 piekļuve. Šo informāciju publicē EURES portālā.
 19. pants
 Piekļuve pamatinformācijai
 1. Dalībvalstis nodrošina,
 ka visi darba ņēmēji un darba devēji, kuri pieprasa klienta
 pakalpojumus nodarbinātības dienestos, saņem
 pamatinformāciju vai tiek informēti par valsts līmenī
 pieejamo mobilitātes atbalstu, kas
 (ff)
 ietver informāciju vismaz par EURES
 portāla un EURES tīkla esamību, attiecīgo EURES
 partneru kontaktinformāciju valsts līmenī, informāciju par
 to izmantotajiem darbā pieņemšanas kanāliem (e-pakalpojumi,
 personalizēti pakalpojumi, kontaktpunktu atrašanās vieta) un
 saitēm uz attiecīgām tīmekļa vietnēm; un
 (gg)
 ir viegli pieejama un tiek sniegta lietotājiem
 draudzīgā veidā.
 2. Dalībvalstis
 izstrādā speciālu informāciju pārrobežu darba
 ņēmējiem tajos pārrobežu reģionos, kur
 attiecīgās dalībvalstis uzskata par vajadzīgu izveidot
 īpašas sadarbības un pakalpojumu struktūras.
 3. Eiropas Koordinācijas
 birojs atbalsta pamatinformācijas izstrādi saskaņā ar šo
 pantu un palīdz dalībvalstīm sniegt atbilstošu valodu
 nodrošinājumu.
 20. pants
 Atbalsta pakalpojumi darba ņēmējiem
 1. Attiecīgie EURES
 partneri aktīvi piedāvā piekļuvi šajā pantā
 noteiktajiem pakalpojumiem visiem darba ņēmējiem, kuri meklē
 nodarbinātības iespējas. Vajadzības gadījumā šo
 piedāvājumu atkārto darba meklēšanas procesā.
 2. Ja darba
 ņēmēji ir ieinteresēti turpmākas palīdzības
 saņemšanā, attiecīgie EURES partneri sniedz
 informāciju un norādījumus par atsevišķām
 nodarbinātības iespējām un jo īpaši piedāvā
 šādus pakalpojumus:
 (hh)
 sniegt informāciju par dzīves un darba
 apstākļiem vai atsauces uz šo informāciju;
 (ii)
 sniegt informāciju par aktīva darba
 tirgus pasākumiem un piekļuvi šādiem pasākumiem;
 (jj)
 vajadzības gadījumā sniegt
 palīdzību darba pieteikumu un CV izstrādē, lai
 nodrošinātu atbilstību 14. panta 8. punktā un 16. panta
 5. punktā minētajiem Eiropas tehniskajiem standartiem un
 formātiem;
 (kk)
 vajadzības gadījumā sniegt
 palīdzību šādu darba piedāvājumu
 augšupielādē valsts darba meklēšanas portālos un EURES
 portālā;
 (ll)
 vajadzības gadījumā
 atsevišķā rīcības plānā ietvert
 iespējamā darbā iekārtošanas gadījuma kontroli ES
 iekšienē;
 (mm)
 vajadzības gadījumā atsaukties uz
 citiem EURES partneriem.
 3. Ja darba
 ņēmēji ir ieinteresēti saņemt turpmāku palīdzību
 un ir pamatota iespēja, ka tie tiks iekārtoti darbā ES
 iekšienē, attiecīgie EURES partneri sniedz turpmāku
 palīdzību darba meklēšanā, kas ietver tādus
 pakalpojumus kā piemērotu brīvo darbvietu atlase,
 palīdzība darba pieteikumu un CV izstrādē, tulkojumu
 nodrošināšana un/vai skaidrojumu iegūšana par konkrētām
 brīvajām darbvietām citās dalībvalstīs.
 4. Pēc tam, kad
 saskaņā ar šo pantu sniegto pakalpojumu rezultātā darba
 ņēmējs ir pieņemts darbā citā
 dalībvalstī, attiecīgie EURES partneri sniedz attiecīgajai
 personai to organizāciju kontaktinformāciju galamērķa
 dalībvalstī, kuras var piedāvāt palīdzību
 pēc darbā pieņemšanas.
 21. pants
 Atbalsta pakalpojumi darba devējiem
 1. Attiecīgie EURES
 partneri sniedz informāciju un norādījumus tiem darba devējiem,
 kuri ir ieinteresēti pieņemt darbā darba ņēmējus
 no citām dalībvalstīm un jo īpaši piedāvā
 šādus pakalpojumus:
 (nn)
 sniegt informāciju par īpašiem
 noteikumiem, kurus piemēro, nodarbinot šādus darba
 ņēmējus;
 (oo)
 veicināt EURES tīkla un EURES
 portālā esošās CV datubāzes izmantošanu, lai ar šī
 rīka palīdzību aizpildītu brīvās darbvietas;
 (pp)
 sniegt informāciju un norādījumus
 par faktoriem, kuri var veicināt darba ņēmēju
 pieņemšanu darbā, un to, kā atbalstīt viņu
 integrāciju;
 (qq)
 vajadzības gadījumā sniegt
 informāciju un norādījumus par atsevišķu brīvās
 darbvietas darba prasību aprakstu, kurš būtu saprotams Eiropas
 auditorijai;
 (rr)
 vajadzības gadījumā sniegt
 palīdzību attiecībā uz brīvās darbvietas apraksta
 atbilstību 14. panta 8. punktā un 16. panta 5. punktā
 minētajiem Eiropas tehniskajiem standartiem un formātiem;
 (ss)
 vajadzības gadījumā sniegt
 palīdzību attiecībā uz darba devēja
 reģistrēšanu EURES portālā;
 (tt)
 vajadzības gadījumā atsaukties uz
 citu EURES partneri.
 2. Ja darba devēji ir
 ieinteresēti saņemt turpmāku palīdzību un ir pamatota
 darbā iekārtošanas iespēja ES iekšienē, attiecīgie EURES
 partneri sniedz turpmāku palīdzību, kas ietver tādus
 pakalpojumus kā iepriekšēja piemērotu kandidātu atlase un
 palīdzība tulkojumu nodrošināšanā un/vai skaidrojumu
 iegūšanā par konkrētiem darba pieteikumiem.
 3. Pēc tam, kad
 saskaņā ar šo pantu sniegto pakalpojumu rezultātā darba
 ņēmējs no citas dalībvalsts ir pieņemts darbā,
 attiecīgie EURES partneri sniedz attiecīgajam darba
 devējam to organizāciju kontaktinformāciju, kuras var
 piedāvāt palīdzību attiecībā uz jauno no
 citām dalībvalstīm darbā pieņemto darba
 ņēmēju integrāciju.
 4. Valsts
 nodarbinātības dienesti cenšas slēgt nolīgumus ar citiem
 nodarbinātības dienestiem, kas darbojas šīs dalībvalsts
 teritorijā:
 (uu)
 lai kopīgi veicinātu darba devēju
 reģistrēšanu EURES tīklā dalībvalsts
 teritorijā un mudinātu viņus izmantot kopīgo Eiropas
 informācijas apkopošanas un izplatīšanas platformu;
 (vv)
 lai apmainītos ar informāciju un
 labāko praksi par atbalsta pakalpojumiem darba devējiem, kuri ir
 ieinteresēti pieņemt darbā darba ņēmējus no
 citām dalībvalstīm.
 22. pants
 Palīdzība pēc darbā pieņemšanas
 1. Attiecīgie EURES
 partneri pēc darba ņēmēju un darba devēju
 pieprasījuma sniedz vispārēju informāciju par
 palīdzību pēc darbā pieņemšanas un par to, kur var
 saņemt tādu palīdzību pēc darbā pieņemšanas
 kā starpkultūru saskarsmes apmācība, valodu kursi un
 integrācijas atbalsts.
 2. Atkāpjoties no 18. panta
 5. punkta, EURES partneri var piedāvāt darba
 ņēmējiem 1. punktā minēto palīdzību par
 maksu.
 23. pants
 Atvieglota piekļuve pakalpojumiem un informācijai par sociālo
 nodrošinājumu
 1. Dalībvalstis nodrošina
 koordināciju starp šajā regulā paredzētajiem atbalsta
 pakalpojumiem un pakalpojumiem, kurus kompetentās iestādes sniedz
 sociālā nodrošinājuma jomā.
 2. 1. punkta
 nolūkā dalībvalstis atbalsta integrētas tiešsaistes
 piekļuves izstrādi, kurai jākļūst par darba
 ņēmēju, pārrobežu darba ņēmēju un darba
 devēju galveno informācijas avotu.
 3. Pēc darba
 ņēmēju, pārrobežu darba ņēmēju un darba
 devēju pieprasījuma attiecīgie EURES partneri sniedz
 vispārēju informāciju par sociālā nodrošinājuma
 saņemšanas tiesībām un apņemas izskatīt konkrētas
 informācijas pieprasījumus kompetentajām iestādēm un vajadzības
 gadījumā citām iestādēm, kuras atbalsta darba
 ņēmējus, kas īsteno savas tiesības saistībā
 ar pārvietošanās brīvību.
 24. pants
 Piekļuve valsts darba tirgus pasākumiem
 Dalībvalsts neierobežo piekļuvi
 valsts darba tirgus pasākumiem tikai tāpēc, ka darba
 ņēmējs vēlas saņemt šo palīdzību, lai
 atrastu darbu citas dalībvalsts teritorijā.
 V NODAĻA
 SAISTĪBA AR MOBILITĀTES POLITIKU
 25. pants
 Informācijas apmaiņa par plūsmām un veidiem
 Komisija un dalībvalstis uzrauga
 darbaspēka mobilitātes plūsmas un veidus Savienībā,
 pamatojoties uz Eurostat statistiku un pieejamajiem valstu datiem.
 26. pants
 Informācijas apmaiņa starp dalībvalstīm
 1. Katra dalībvalsts
 vāc un analizē informāciju par
 (ww)
 darbaspēka trūkumu un darbaspēka
 pārpalikumu valsts un nozaru darba tirgū un to, kā ar
 darbaspēka mobilitāti var risināt šos jautājumus;
 (xx)
 EURES darbībām
 valsts līmenī;
 (yy)
 kopumā EURES tīkla vietu
 darbā pieņemšanas pakalpojumu tirgū valsts līmenī.
 2. Valsts Koordinācijas
 biroji ir atbildīgi par informācijas apmaiņu EURES
 tīklā un kopīgas analīzes veikšanu.
 3. Ņemot vērā
 informācijas apmaiņu un kopīgu analīzi, dalībvalstis
 izstrādā mobilitātes politiku, kura kļūst par
 nodarbinātības politikas neatņemamu sastāvdaļu.
 Minētā mobilitātes politika nodrošina sistēmu, pamatojoties
 uz kuru dalībvalstis veic 28. pantā minēto plānošanu.
 4. Eiropas Koordinācijas
 birojs izveido procedūras un izstrādā praktisku
 kārtību, lai atvieglotu informācijas apmaiņu starp valstu
 koordinācijas birojiem un kopīgas analīzes veikšanu.
 27. pants
 Ar atbalsta pakalpojumiem saistītā informācijas apmaiņa
 1. Visas 4. pantā
 minētās EURES tīklā iesaistītās
 organizācijas dalās un apmainās ar informāciju par
 stāvokli dalībvalstīs attiecībā uz dzīves un
 darba apstākļiem, administratīvajām procedūrām un
 noteikumiem, kurus piemēro darba ņēmējiem no citām
 dalībvalstīm, tādējādi sniedzot norādījumus
 darba devējiem un darba ņēmējiem.
 2. Tās arī dalās
 un apmainās ar informāciju par stāvokli dalībvalstīs,
 kas sniedz norādījumus pārrobežu darba ņēmējiem.
 3. Izmantojot īstenošanas
 aktus, Komisija apstiprina informācijas apmaiņai nepieciešamos modeļus
 un procedūras. Komisija pieņem šos īstenošanas aktus
 saskaņā ar 34. panta 2. punktā minēto
 konsultēšanās procedūru.
 28. pants
 Plānošana
 1. Katrs valsts
 koordinācijas birojs izstrādā gada darba programmu EURES
 tīklā iesaistītajām organizācijām dalībvalsts
 teritorijā.
 2. Darba programmās nosaka:
 (zz)
 galvenās darbības, kuras jāveic
 saskaņā ar šo regulu;
 (aaa)
 kopējos īstenošanas vajadzībām
 piešķirtos cilvēkresursus un finanšu resursus;
 (bbb)
 plānoto darbību uzraudzības un
 novērtēšanas kārtību.
 3. Valstu koordinācijas
 biroji kopā ar Eiropas Koordinācijas biroju pārskata darba
 programmu projektus pirms to pabeigšanas.
 4. Notiek apspriedes par darba
 programmu projektiem ar EURES koordinācijas grupā
 iesaistītajiem sociālo partneru pārstāvjiem Savienības
 līmenī.
 5. Izmantojot īstenošanas
 aktus, Komisija izstrādā plānošanai nepieciešamos paraugus un
 procedūras. Komisija pieņem šos īstenošanas aktus
 saskaņā ar 34. panta 2. punktā minēto
 konsultēšanās procedūru.
 29. pants
 Datu vākšana un rādītāji
 1. Dalībvalstis nodrošina,
 ka tiek ieviestas procedūras, lai izstrādātu un savāktu
 datus par valsts līmenī veiktajām darbībām
 saskaņā ar šādām kopīgo rādītāju
 kategorijām:
 (ccc)
 EURES tīkla
 sniegtā informācija un norādījumi, ņemot
 vērā to, cik bieža ir EURES personāla saskarsme ar darba
 ņēmējiem un darba devējiem;
 (ddd)EURES darbības rezultātā notikušie darbā
 iekārtošanas un darbā pieņemšanas gadījumi, ņemot
 vērā brīvo darbvietu, darba pieteikumu un CV skaitu, kurus ir
 izskatījis un apstrādājis EURES personāls, un
 attiecīgi citā dalībvalstī darbā pieņemto darba
 ņēmēju skaitu;
 (eee)
 klientu apmierinātības ar EURES
 tīklu rādītāji, kas iegūti, veicot aptaujas.
 2. Eiropas Koordinācijas
 birojs ir atbildīgs par datu vākšanu, kas saistīti ar EURES
 portālu un sadarbības izveidi informācijas apkopošanas un
 izplatīšanas jomā saskaņā ar šo regulu.
 3. Komisijai ir tiesības
 pieņemt deleģētus aktus saskaņā ar 33. pantā
 minēto procedūru, lai turpinātu izstrādāt kopīgus
 rādītājus.
 30. pants
 Īstenošanas ziņojumi
 Ņemot vērā informāciju,
 kas savākta, kā minēts šajā nodaļā, Eiropas
 Komisija reizi divos gados iesniedz Eiropas Parlamentam, Padomei, Reģionu
 komitejai un Eiropas Ekonomikas un sociālo lietu komitejai ziņojumu
 par darbaspēka mobilitāti Savienībā un darba
 ņēmējiem sniegtajiem pakalpojumiem, lai atvieglotu
 pārvietošanās brīvības īstenošanu saskaņā ar
 LESD 46. pantu.
 VI NODAĻA
 NOBEIGUMA NOTEIKUMI
 31. pants
 Personas datu aizsardzība
 Šajā regulā paredzētie
 pasākumi jāveic saskaņā ar Savienības tiesību
 aktiem par personas datu aizsardzību, jo īpaši saskaņā ar
 Direktīvu 95/46/EK par personu aizsardzību attiecībā
 uz personas datu apstrādi un šādu datu brīvu apriti[23] un tās valsts
 īstenošanas pasākumiem, kā arī saskaņā ar
 Regulu (EK) Nr. 45/2001 par fizisku personu aizsardzību
 attiecībā uz personas datu apstrādi Kopienas iestādēs
 un struktūrās un par šādu datu brīvu apriti[24].
 32. pants
 Ex-post novērtējums
 Eiropas Komisija iesniedz Eiropas Parlamentam,
 Padomei, Reģionu komitejai un Eiropas Ekonomikas un sociālo lietu
 komitejai šīs regulas darbības un ietekmes ex-post
 novērtējumu piecus gadus pēc tās stāšanās
 spēkā.
 Ziņojumam var pievienot tiesību aktu
 priekšlikumus, ar ko groza šo regulu.
 33. pants
 Deleģēšanas īstenošana
 1. Pilnvaras pieņemt
 deleģētos aktus Komisijai piešķir, ievērojot šajā
 pantā izklāstītos nosacījumus.
 2. Pilnvaras pieņemt 8. un
 29. pantā minētos deleģētos tiesību aktus
 Komisijai piešķir uz nenoteiktu laiku no šīs regulas spēkā
 stāšanās dienas vai no jebkura cita likumdevēja noteiktā
 datuma.
 3. Eiropas Parlaments vai Padome
 jebkurā laikā var atsaukt 8. un 29. pantā minēto
 pilnvaru deleģēšanu. Ar atcelšanas lēmumu pārtrauc
 šajā lēmumā noteikto pilnvaru deleģēšanu. Tas
 stājas spēkā nākamajā dienā pēc lēmuma
 publicēšanas Eiropas Savienības Oficiālajā
 Vēstnesī vai turpat noteiktā citā dienā. Tas neskar
 jau spēkā esošo deleģēto aktu darbības termiņu.
 4. Pieņemot
 deleģētu aktu, Komisija vienlaikus paziņo par to Eiropas
 Parlamentam un Padomei.
 5. Saskaņā ar 8. un
 29. pantu pieņemts deleģētais akts stājas
 spēkā tikai tad, ja divos mēnešos no dienas, kad minētais
 akts paziņots Eiropas Parlamentam un Padomei, ne Eiropas Parlaments, ne
 Padome nav izteikuši iebildumus vai ja pirms minētā laikposma
 beigām gan Eiropas Parlaments, gan Padome ir informējuši Komisiju par
 savu nodomu neizteikt iebildumus. Pēc Eiropas Parlamenta vai
 Padomes iniciatīvas šo laikposmu pagarina par diviem mēnešiem.
 34. pants
 Komitejas procedūra
 1. Komisijai palīdz EURES
 komiteja, ko izveido ar šo regulu. Šī komiteja ir komiteja
 Regulas (ES) Nr. 182/2011 nozīmē.
 2. Ja ir atsauce uz šo punktu,
 piemēro Regulas (ES) Nr. 182/2011 4. pantu.
 3. Ja ir atsauce uz šo punktu,
 piemēro Regulas (ES) Nr. 182/2011 5. pantu.
 35. pants
 Atcelšana
 1. Ar šo tiek atcelti šādi
 norādīto tiesību aktu noteikumi:
 (fff)
 II nodaļa un 38. pants Eiropas
 Parlamenta un Padomes 2011. gada 5. aprīļa
 Regulā (ES) Nr. 492/2011 par darba ņēmēju
 brīvu pārvietošanos Savienībā;
 (ggg)
 23. pants Eiropas Parlamenta un Padomes
 2013. gada 11. decembra Regulā (ES) Nr. 1296/2013 par
 Eiropas Savienības Nodarbinātības un sociālās
 inovācijas programmu (“EaSI”) un ar kuru groza Lēmumu
 Nr. 283/2010/ES, ar ko izveido Eiropas progresa mikrofinansēšanas
 instrumentu nodarbinātībai un sociālajai iekļaušanai.
 2. Atsauces uz atceltajiem
 tiesību aktiem uzskata par atsaucēm uz šo regulu.
 36. pants
 Piemērošana
 Šo regulu piemēro
 dalībvalstīm un to valstspiederīgajiem, neskarot
 Regulas (ES) Nr. 492/2011 2. un 3. panta noteikumus.
 37. pants
 Stāšanās spēkā
 Šī regula stājas spēkā
 divdesmitajā dienā pēc tās publicēšanas Eiropas
 Savienības Oficiālajā Vēstnesī.
 Briselē,
 Eiropas Parlamenta
 vārdā — Padomes vārdā —
 priekšsēdētājs priekšsēdētājs
 [1] ESOV L 141, 27.5.2011., 1. lpp.
 [2] Komisijas 2002. gada 23. decembra
 Lēmums 2003/8/EK, ar ko īsteno Padomes Regulu (EEK)
 Nr. 1612/68 attiecībā uz darba piedāvājumu un pieprasījumu
 apkopošanu un apmierināšanu (OV L 5, 10.1.2003., 16. lpp.),
 tika atcelts ar Komisijas 2012. gada 26. novembra Īstenošanas
 lēmumu 2012/733/ES, ar ko īsteno Regulu (ES) Nr. 492/2011
 (ESOV L 328, 28.11.2012., 21. lpp.). Šis lēmums stāsies
 spēkā 2014. gada 1. janvārī.
 [3] COM(2013) 430.
 [4] ESAO Eiropas Savienības
 ekonomikas apskats, 2012. gada marts vai http://www.oecd-ilibrary.org/economics/oecd-economic-surveys-european-union-2012_eco_surveys-eur-2012-en
 [5] Šajā skaitlī ir ietverti darba
 ņēmēji, kas uzturas vienā dalībvalstī, bet
 strādā citā dalībvalstī (pārrobežu darba
 ņēmēji).
 [6] EU Employment and Social Situation Quartely Review,
 2013. gada jūnijs, izmantojot Gallup World aptaujas datus.
 [7] Kopējam darbaspēkam (241 miljons)
 piemērojot gada rādītāju 0,29 % apmērā.
 [8] Kopējam darbaspēkam (241 miljons)
 piemērojot Gallup Word aptaujas datus par to personu daļu,
 kuras plāno migrēt nākamo 12 mēnešu laikā,
 t. i., 1,2 % 2011. un 2012. gadā.
 [9] 2009. gada īpašais Eirobarometrs 337
 “Ģeogrāfiskā un darba tirgus mobilitāte”.
 [10] COM(2013) 269 final.
 [11] COM(2013) 837 final.
 [12] COM(2012) 173 final.
 [13] OV L 328, 28.11.2012., 21. lpp.
 [14] OV L 5, 10.1.2003., 16. lpp.
 [15] COM(2010) 731 galīgā
 redakcija.
 [16] Eiropas Parlamenta un Padomes 2013. gada 11. decembra
 Regula (ES) Nr. 1296/2013 par Eiropas Savienības
 Nodarbinātības un sociālās inovācijas programmu (“EaSI”)
 un ar kuru groza Lēmumu Nr. 283/2010/ES, ar ko izveido Eiropas
 progresa mikrofinansēšanas instrumentu nodarbinātībai un
 sociālajai iekļaušanai, OV L 347, 20.12.2013., 238. lpp.
 [17] OV C, ... , ... lpp.
 [18] OV C, ... , ... lpp.
 [19] ESOV L 141, 27.5.2011., 1. lpp.
 [20] Jo īpaši Eiropas Parlamenta un Padomes 1995. gada
 24. oktobra Direktīva 95/46/EK par personu aizsardzību
 attiecībā uz personas datu apstrādi un šādu datu brīvu
 apriti (OV L 281, 23.11.1995., 31. lpp.) un Eiropas Parlamenta
 un Padomes 2000. gada 18. decembra Regula (EK) Nr. 45/2001
 par fizisku personu aizsardzību attiecībā uz personas datu
 apstrādi Kopienas iestādēs un struktūrās un par
 šādu datu brīvu apriti (OV L 8, 12.1.2001., 1. lpp.).
 [21] ESOV L 141, 27.5.2011., 1. lpp.
 [22] COM(2013) 236 final.
 [23] OV L 281, 23.11.1995., 31. lpp.
 [24] OV L 8, 12.1.2001., 1. lpp.
 PIELIKUMS
 1.
 Pakalpojumu sniegšana
 1.
 Atbilstoši mehānismi un procedūras, lai
 pārbaudītu un nodrošinātu pilnīgu piemērojamo darba
 standartu un juridisko prasību, tostarp tiesību aktu datu
 aizsardzības jomā, kā arī brīvās darbvietas datu
 kvalitātes prasību un standartu, ievērošanu.
 2.
 Pierādīta spēja sniegt pakalpojumus
 un/vai veikt informācijas apkopošanu un izplatīšanu, kā
 minēts šajā regulā, vajadzības gadījumā
 saskaņā ar organizācijas izvēli.
 3.
 Spēja sniegt pakalpojumus, izmantojot
 vairākkanālu iespējas, lai internetā būtu pieejama
 vismaz organizācijas tīmekļa vietne.
 4.
 Spēja ieteikt darba ņēmējus un
 darba devējus citiem EURES partneriem un/vai
 organizācijām ar pieredzi darba ņēmēju brīvas
 pārvietošanās jomā.
 5.
 Apstiprinājums ievērot principu par
 bezmaksas EURES pakalpojumiem darba ņēmējiem.
 2.
 Dalība EURES tīklā
 1.
 Spēja nodrošināt savlaicīgu un
 uzticamu datu piegādi.
 2.
 Saistības ievērot informācijas
 apkopošanas un izplatīšanas, kā arī informācijas
 apmaiņas tehniskos standartus un formātus saskaņā ar šo
 regulu.
 3.
 Spēja un saistības sniegt
 informāciju valsts koordinācijas birojam par pakalpojumu piegādi
 un izpildi un saskaņā ar šo regulu.
 4.
 Nodrošināšana vai saistības
 nodrošināt piemērotus cilvēkresursus, ņemot vērā
 organizācijas kā EURES partneres ģeogrāfiskās
 vai institucionālās pilnvaras.
 5.
 Saistības nodrošināt kvalitātes
 standartus attiecībā uz personālu un reģistrēt
 personālu kopējai apmācību programmai.